qundao/data-zh-poetry huggingface dataset:
感归诗十首·其五
作者：钟惺
朝代：明
体裁：五言律诗

才入仪曹署，于中处处违。因之生一悟，过此可成归。罗雀心方息，焚鱼累始稀。世人添感慨，翻似悔忘机。
感归诗十首·其八
作者：钟惺
朝代：明
体裁：五言律诗

穷觅归依路，愁予但口谈。得生轻宠辱，用死胜嗔贪。悟晚终无退，心坚在一惭。钝根磨正厚，爱我者相参。
感归诗十首·其六
作者：钟惺
朝代：明
体裁：五言律诗

疏僻居乡井，招尤亦有时。不因官自护，终免世相持。催谪岂无已，亲朋皆我知。远交多复久，恩怨暗中移。
感归诗十首·其十
作者：钟惺
朝代：明
体裁：五言律诗

文人而学佛，愚哲或相兼。自有孤军入，非将结习沾。寒暄须饮水，夷险在临岩。何夜寒河月，金针面语拈。
感归诗十首·其四
作者：钟惺
朝代：明
体裁：五言律诗

五载白门客，归心渐不生。江山皆识面，童婢亦知名。住久愆难免，交深怨或轻。故乡虽朴略，事少称孤情。
懒石·其一
作者：钟惺
朝代：明
体裁：五言绝句

片石能飞来，举体似不惰。飞来不肯去，名懒亦自可。
懒石·其二
作者：钟惺
朝代：明
体裁：五言绝句

舞蹈理袍笏，端坐不答拜。尔颠予亦懒，同病了不怪。
戊午元日
作者：钟惺
朝代：明
体裁：七言律诗

尺寸今皇教养身，叨为四十五年人。地閒拜手书时日，官缺违心守俸薪。一夜雪分花五六，兹辰岁界节冬春。敬推祖历周当始，静听天渊圣虑新。
戏题燕姬新入舟
作者：钟惺
朝代：明
体裁：五言排律

兰舫携初入，堪怜未解惊。依然形性习，渐尔见闻生。侣伴曾无改，房栊似宿成。问人沙外影，触类夜中声。憨岂知津妒，嬉偏厌水平。所矜非有异，相误谬推诚。岸已移今处，村仍指旧名。乍听邻鼓动，始悟共川行。以此为閒绪，因之缓旅情。荡舟舟自若，私亦羡身轻。
戏题画
作者：钟惺
朝代：明
体裁：七言绝句

纸墨初乾米酒随，此生醉饱不须疑。双荷叶竟先收去，共待添丁暂忍饥。
戢楞严注讫寄徐元叹
作者：钟惺
朝代：明
体裁：古风

阅人数十载，不容不索居。咎誉去已足，此外何所须。岂知获微效，习静心迹俱。纵非惩恶友，亦当反我初。禁足废参访，良朋亦遂疏。辛勤补孤陋，精进资颛愚。法味自供养，不复观他书。诸根本钝闇，无力及其馀。七载求密因，心见欲豁如。浅深示真月，究竟是非除。因果同本性，顿渐殊常途。当其衔蹑际，交光非有无。檃括取其要，餐采聊自娱。人生非麋鹿，何怪限荆吴。萍蓬犹偶值，岂终隔一隅。但恐再相见，冉冉犹故吾。
拜林初文先生墓
作者：钟惺
朝代：明
体裁：五言排律

亦是闽中窄，终难有此人。异乡三尺土，在日四方身。嬴博从吾好，要离不苟邻。文为生性命，侠作死精神。直以声相友，非缘子拜亲。骨埋良有故，膝屈岂无因。炯炯今堪古，存存夜向晨。眼光犹未落，尸视最为真。
插戴词
作者：钟惺
朝代：明
体裁：古风

昨日见人初不怪，他家女郎皆出拜。俄闻插戴在今晨，得无昨事遂为真。风俗重此胜花烛，此番唤出始怯人。墙头帘内集声影，唧唧如闻未露身。掌中娇稚乍悲羞，徘徊约指与搔头。约指搔头镂金粟，欲近发肤未忍触。要知礼义女儿身，非惟细意拭香玉。无处验郎百岁情，手着侬时指爪轻。
摄山归过灵谷
作者：钟惺
朝代：明
体裁：五言律诗

归途即灵谷，同日往非难。客在梅前到，春当雪后看。涧回流水邃，野净夕阳宽。物色晴争起，深松不肯寒。
摄山道中
作者：钟惺
朝代：明
体裁：五言律诗

出郭心诚暇，俄焉应接分。湖山春格韵，草木昼情文。半壁深留雪，千林远共云。斋钟不知处，随意示声闻。
摄山顶
作者：钟惺
朝代：明
体裁：五言律诗

即论兹山绝，登兹者亦稀。定须寻磴遍，肯不见江归。远色何由正，群形妙在微。下看岩塔处，来路似皆非。
新乐始雪
作者：钟惺
朝代：明
体裁：五言律诗

腊残才有雪，此事北来稀。气结原无渐，寒添幸亦微。土沾行欲动，尘懒不能飞。明岁重过处，沿途二麦肥。
新凉柬彦先·其一
作者：钟惺
朝代：明
体裁：五言律诗

气变中宵后，秋惊二日馀。新凉聊取适，残暑不遑除。云澹河逾浅，风轻木未疏。问君视前夕，旅况较何如。
新凉柬彦先·其二
作者：钟惺
朝代：明
体裁：五言律诗

秋亦非无暑，凉从此渐生。天清何必夜，林静偶然声。好雨能先月，轻寒不碍晴。共兹流火夕，谁动授衣情。
新姬手植盆兰引
作者：钟惺
朝代：明
体裁：古风

平生怜花如自怜，未必花花侬尽然。国香本自房中物，岁植床边独浣拂。今岁人情始学分，但看入手孰芳芬。物生有命在时地，亦关心力勤不勤。难惜纤纤暂同涅，情知手与花终洁。郎言此花名宜男，郎今且莫向侬说。此事应亦有人知，侬去女儿今几时。
新月要彭举试茶辞以睡有诗自嘲和之
作者：钟惺
朝代：明
体裁：七言绝句

香色封题争好春，涛声来处月痕新。高人祇当前宵雨，犹作幽窗卧听人。
新滩
作者：钟惺
朝代：明
体裁：古风

三峡险匪今，兹滩成近世。所以名新滩，舟楫往往踬。伏石激横流，以待舟相值。天意非人力，工亦有钝利。利者每批隙，审择而趋避。其间不容发，失非惟恐泥。三峡归峡剧，三滩兹滩厉。巍巍神禹后，凿山有望帝。连亘七百里，疏决成既济。片石距通津，智勇莫能计。吁嗟平陂理，真宰难思议。
无字碑
作者：钟惺
朝代：明
体裁：古风

如何季世事，反近结绳初。民不可使知，亟亟欲其愚。隐然示来者，此意即焚书。
早冬游摄山·其一
作者：钟惺
朝代：明
体裁：五言律诗

每来生节物，又值早冬时。涧石峰峦具，岩花冰雪为。空林行有得，静夜坐方知。一宿听晴雨，皆于游事宜。
早冬游摄山·其二
作者：钟惺
朝代：明
体裁：五言律诗

地非难一往，客未易同游。每以须良友，因之失好秋。山寒晴不重，林气月弥幽。惭负归常早，频来当久留。
早发成都出西郊·其一
作者：钟惺
朝代：明
体裁：七言绝句

万里桥头稍稍西，鸡栖虎落信高低。沿城一派青青路，昨日从兹问浣溪。
早发成都出西郊·其二
作者：钟惺
朝代：明
体裁：七言绝句

细水平桥著处宜，薄烟疏竹晓离离。野人置屋溪流上，身住仙源知不知。
早发池州超青阳望九华
作者：钟惺
朝代：明
体裁：七言律诗

菲微昏旦候初分，霞染轻岚半似醺。绝境未游中后约，名山乍识證前闻。残晖露洗岩头月，新样风呈洞口云。螺髻蛾眉晴可数，烟中九十九峰纹。
早夏集米仲诏园
作者：钟惺
朝代：明
体裁：五言律诗

闰肯当三月，游能共几人。盆山青欲暮，池草碧犹春。入户翻成野，穿林似有津。归来逢我友，半日庆閒身。
早春寄书徐元叹买岕茶
作者：钟惺
朝代：明
体裁：七言律诗

含情茶尽问吴船，书反江南又隔年。遥想色香今一始，俄惊薪火已三迁。收藏幸许留春后，遵养应须过雨前。何处验君亲采焙，封题犹寄竹中烟。
早秋
作者：钟惺
朝代：明
体裁：七言律诗

次第高城生远音，离离清露报疏林。微凉不待晚先至，积雨能令秋易深。数载狱魂惟有夜，九边兵气半为阴。悲哉触目多情事，漫道徒惊楚客心。
春事
作者：钟惺
朝代：明
体裁：五言律诗

春事尽于雨，游期多在天。声香能几日，花柳已今年。尘务况居半，胜情宁得全。我生将五十，所感有由然。
春日课僮编篱讫成句
作者：钟惺
朝代：明
体裁：五言律诗

事到山中减，春偏雨后浓。缚柴成虎落，浇竹汰龙钟。新旭山山意，遥烟岸岸容。植援功不细，减米饷诸佣。
春日过沈雨若问病并访唐宜之·其一
作者：钟惺
朝代：明
体裁：五言律诗

人事亦云远，春光非不知。孤怀如有告，一病岂能为。梅又待明岁，柳方垂此时。柔条莫遽长，吾意爱丝丝。
春日过沈雨若问病并访唐宜之·其二
作者：钟惺
朝代：明
体裁：五言律诗

病非难习静，何以着身心。幸有友相警，况为予所钦。读书赖花鸟，闭户富登临。已愧见时少，幽居莫更深。
春日集韦氏郊园·其一
作者：钟惺
朝代：明
体裁：五言律诗

城中诸所见，到此已皆非。时至花难后，烟深柳肯稀。禽鱼太无事，水石自为机。游兴今方起，残春未可归。
春日集韦氏郊园·其二
作者：钟惺
朝代：明
体裁：五言律诗

閒时诚不易，抑亦在其人。地有何常主，花非无故春。琴尊皆胜友，山水况佳辰。物候参差好，重来想更新。
春暮唯心庵送僧还蜀
作者：钟惺
朝代：明
体裁：七言绝句

桃花半减柳花增，春去僧房却送僧。谩说牛头诗句好，少陵曾未到金陵。
春暮看桃花宿王氏山庄作
作者：钟惺
朝代：明
体裁：七言律诗

春遍郊原恐易终，人情争向数朝红。曾经咏赏心尤恋，未接香光魂早通。山月一更风雨后，园花半日霁阴中。忍看归路飞飞处，较昨来时已不同。
昼泊
作者：钟惺
朝代：明
体裁：五言律诗

岸曲风难顺，沙寒日易昏。树无黄一叶，云有白孤村。酒脯远趋市，渔樵閒闭门。晴天有如此，雨雪不须论。
普安城陷门人吴公鬯孝廉由黔历滇蜀奔楚吊予庐居感赋
作者：钟惺
朝代：明
体裁：古风

枝梧万里途，蹭蹬八年别。老壮不必言，理乱异悲悦。厥苞发自辽，黔蜀为三蘖。如山颓钟应，倡和肆屠裂。书生无职守，安坐受屼嵲。妻孥寄草露，有泣不能血。茫茫滇楚蜀，如鸟云烟灭。到时憩一枝，始惊途阻绝。尽室聚累累，弥表心魂孑。感君万死后，师友情内切。被衰啜粥身，对尔愧叨窃。仕者遭时艰，宜更安饱辙。乱离鍊尔身，筋骨应如铁。前途可无畏，盘根与错节。
晴
作者：钟惺
朝代：明
体裁：五言排律

积阴时亦豁，敢作喜晴诗。秋雨愁人惯，朝暾恐我欺。岚收皆有渐，山霁或无疑。稍听云安近，尤宜日出迟。垤暄行蚁逸，江暖浴凫知。半月成都路，从兹谅可期。
暂霁
作者：钟惺
朝代：明
体裁：五言律诗

重阳无不雨，况作蜀山行。已历诸峰险，刚逢半日晴。峡寒偏著色，江晚自多声。虽复终阴曀，心魂亦暂清。
暂驻夔州詹郡伯黄杨二司李招集白帝城戏柬
作者：钟惺
朝代：明
体裁：古风

人生客游何者美，其一友朋一山水。山水难逢白帝城，友朋况值皆同里。四牡虽羸忝使臣，昨朝过此坐生尘。今者舟舆太供顿，何可游山无故人。三君肯分置三处，客中快度三朝暮。
暂驻涿州抵良乡再宿
作者：钟惺
朝代：明
体裁：七言律诗

长安近在举头边，何以逡巡屡不前。百里情多难九十，半冬途未了三千。怜兹驿路宽朝夕，幸我程期可后先。京邑故人相待满，转于将至意纷然。
暖
作者：钟惺
朝代：明
体裁：五言律诗

今朝寒似止，昨夜月先明。风省千夫力，舟兼两日程。地晴生物色，冬暖见人情。但觉同声处，征帆一路轻。
暮春水仙花
作者：钟惺
朝代：明

偶向残冬遇洛神，孤情只道立先春。今从九月过三月，疑是前身与后身。物值同时妒亦宜，梅花今见子离离。相逢洞口千红里，素影当前君不知。万花如燄柳如烟，常？？冰绡畏不前。曾在水边衣不湿，可知入火不能然。每笑梅花太畏喧，一身自许历寒温。春风特念冰霜后，邀与春花共慰存。
暮春水仙花·其三
作者：钟惺
朝代：明

万花如燄柳如烟，常？？冰绡畏不前。曾在水边衣不湿，可知入火不能然。
月
作者：钟惺
朝代：明
体裁：五言律诗

蜀月清如此，诚宜数见难。寻常秋易没，十六夜初看。岸迫衔江浅，山纡出峡残。今宵同宿处，记取在云安。
月下新桐喜徐元叹至
作者：钟惺
朝代：明

是物多妨月，桐阴殊不然。长如晨露引，不隔晚凉天。绿满清虚内，光生幽独边。怀新君亦尔，到在夕阳先。
月夜王太古要泛秦淮同友夏
作者：钟惺
朝代：明
体裁：五言律诗

盛馔烦高士，幽怀就好天。舟移山色内，灯起浦歌先。月冷因三夏，河深在众烟。各无言路晚，宾主一桥边。
月夜过胡彭举
作者：钟惺
朝代：明
体裁：五言律诗

一春多雨夜，见月好怀生。未及先相约，遥知亦此情。素心朝夕近，僻径往来清。恰值君无事，开扉如出迎。
月宿天游观
作者：钟惺
朝代：明
体裁：古风

静者夜居高，睹闻自孤远。奇光被形神，所照皆如浣。草树与溪山，共此烟霜晚。立身仙掌上，接笋峰初偃。天月如逝波，悠然何时返。春浅夜复深，万象戎戎短。篴声起一隅，千山万山满。虚衷忆忘一，遭物偶兴感。
月暖
作者：钟惺
朝代：明
体裁：五言律诗

霜天非不晴，晴亦自凄清。兹夕维舟罢，犹堪出户行。水明如夜气，月暖是冬情。似觉频频晓，关鸡凡屡鸣。
有所示
作者：钟惺
朝代：明
体裁：五言律诗

仅仅知文字，时时自晦沈。全身群婢口，事主五湖心。笔札师予便，箕裘托尔深。肃征安厥命，且莫怨裯衾。
有赠
作者：钟惺
朝代：明
体裁：七言绝句

阅尽朱门与狭斜，绿珠弟子旧名娃。纵怀玉篴他家去，忍听尊前说石家。
朝
作者：钟惺
朝代：明
体裁：古风

蓐食初戒徒，新旸淡寒岫。光薄始著林，映带自先后。日盛宿烟避，远见山水候。我行久出峡，始得睹清昼。
未开桃花
作者：钟惺
朝代：明
体裁：七言绝句

西湖三月看花舟，看尽桃花不肯留。今岁特教迟数日，清明上巳在前头。
李守初司李招饮赤壁赋赠
作者：钟惺
朝代：明
体裁：七言律诗

几番还往未曾留，乘暇登楼当入舟。我爱是时偏值夜，君言此水更宜秋。苦邀翰墨存名迹，常恐琴尊失胜流。岁序书来成妙合，却逢壬戌又同游。
杪秋宿牛首次日历祖堂献花岩·其一
作者：钟惺
朝代：明
体裁：五言律诗

閒随新霁出，风日到牛头。松作山中夜，月留泉上秋。心魂凡屡止，人我幸同幽。引客栖寻熟，予今是后游。
杪秋宿牛首次日历祖堂献花岩·其二
作者：钟惺
朝代：明
体裁：五言律诗

山光领其一，又复及他岑。回见云烟变，弥增丘壑深。昨宵有明月，必照此疏林。一片融公石，弘慈古佛心。
松滋泊风
作者：钟惺
朝代：明
体裁：五言律诗

舟经诸峡尽，水宿四旬终。叶落千村月，松滋一夜风。寒江从此阔，冬野自能空。忆昨频经险，何如滞此中。
桃源洞·其一
作者：钟惺
朝代：明
体裁：七言绝句

商山海上半秦民，何独桃源是避秦。满洞仙人一渔子，翻疑渔子是仙人。
桃源洞·其二
作者：钟惺
朝代：明
体裁：七言绝句

桃花一水出何期，一日惊闻所未知。归问渔郎洞中事，桑麻鸡犬甚无奇。
桃花下见盆中水仙花开独妙赠以四绝·其一
作者：钟惺
朝代：明
体裁：七言绝句

偶向残冬遇洛神，孤情只道立先春。今从九月过三月，疑是前身与后身。
桃花下见盆中水仙花开独妙赠以四绝·其二
作者：钟惺
朝代：明
体裁：七言绝句

拊心打手事填胸，日暮途遥莫适从。新报初传朝事变，书空咄咄未开封。
桃花下见盆中水仙花开独妙赠以四绝·其二
作者：钟惺
朝代：明
体裁：七言绝句

物值同时妒亦宜，梅花今见子离离。相逢洞口千红里，素影当前君不知。
桃花下见盆中水仙花开独妙赠以四绝·其五
作者：钟惺
朝代：明
体裁：七言绝句

每笑梅花太畏喧，一身自许历寒温。春风特念冰霜后，邀与春花共慰存。
桃花下见盆中水仙花开独妙赠以四绝·其四
作者：钟惺
朝代：明
体裁：七言绝句

万花如燄柳如烟，常恐冰绡畏不前。曾在水边衣不湿，可知入火不能然。
桃花涧古藤歌
作者：钟惺
朝代：明
体裁：古风

吾闻藤以蔓得名，身无所依不生成。看君偃卧如起立，雅负节目不自轻。昂藏诘屈自为树，傍有长松义不附。春来影落涧水中，不与桃花同其去。
梁无他水部自潘景升处投诗见赠赋答
作者：钟惺
朝代：明
体裁：古风

性虽不适时，索处亦何获。况复本寡昧，能无藉三益。数载见人情，旦暮有今昔。平时曰知慕，过门驰短策。亦有下问者，不招造我宅。未忍相诳误，古道共寻绎。面从久不堪，反唇见罪谪。加以严冷名，初心弥踧踖。以兹每自安，客居半屏迹。区区好德心，幽明庶可格。同心在四海，闭门原不隔。婉娈梁水部，虚怀忘我僻。缄诗不通书，曩疑犹未释。必也笑相视，乃各睹肝鬲。我友一片心，慇勤为骑驿。
梁溪寄井陉兵备朱无易托友人真定守朱叔熙邮致
作者：钟惺
朝代：明
体裁：五言排律

相晤书书及，言归岁岁空。可堪鱼雁地，渐作马牛风。前后思良友，荣枯庇我公。不愁三辅隔，与戴二天同。木李仪曾报，梅花使未通。高流羞荐牍，远道藉邮筒。昔荷君民略，兹欣上下融。况皆存体国，岂各爱输衷。离合情伊始，寒温语讵终。井陉今夜月，亦照锡山中。
梦山中题壁有石引长松天一笑之句起而足之往索彭举画
作者：钟惺
朝代：明
体裁：七言律诗

空山鸡犬夜无惊，静者深深独往情。石引长松天一笑，桥回寒瀑月三更。云林转觉幽怀止，冰雪能令慧业生。说向高人资画理，比来渐喜梦魂清。
樯山
作者：钟惺
朝代：明
体裁：五言排律

一柱何其幻，分形应众岩。身经千正侧，峰只此巉碞。但自离金谷，皆能睹石函。居中人笏立，忽断鬼斤劖。山以浮而渡，樯如动欲搀。蜿蜒龙作缆，瞻顾屡回帆。
次夜
作者：钟惺
朝代：明
体裁：七言绝句

秋尽山寒尚不生，月明尤自益秋清。不知昨夜游非偶，请听今宵暮雨声。
次巴县傅仲纶年丈招饮江楼赋赠
作者：钟惺
朝代：明
体裁：五言律诗

纵无楼可上，此地已高寒。夜为今宵永，秋怜数日残。淹留随处有，简易故人难。渐喜成都近，王程亦暂宽。
欲泊
作者：钟惺
朝代：明
体裁：五言律诗

所见平平岸，舟移未觉非。污莱何以别，井灶大都稀。是物皆冬气，群情似夕晖。今宵家尚远，有梦不遑归。
正月二十四日始见人家瓶中粉红梅
作者：钟惺
朝代：明
体裁：七言律诗

坞边梅信反迟迟，珍重瓶中始数枝。为负红颜成异种，故超素质得先期。愁同桃李春相见，幸托冰霜晚自持。一段神寒能立俗，岂因微艳损幽姿。
正月初二日大雪同王永启林茂之集雨花台
作者：钟惺
朝代：明
体裁：五言律诗

雪既负花名，非时谅不荣。恰逢春次日，用纪岁王正。期过偏能畅，光深如欲晴。误惊梅放遍，先往近郊行。
正月初五日冶城看残雪作
作者：钟惺
朝代：明
体裁：古风

积雪何所似，白地一明光。于何见剪绘，落落绽微阳。存者去者半，鳞次表低昂。存者反作质，去者错为章。质文难思议，高处辨其方。是时尚冬序，春物犹盖藏。人意有所向，岸草与堤杨。已觉耳目际，先有一青黄。白寒在林壑，不以为冰霜。
武夷道中暮雨几于无山而高低浓淡层层不乱恨元章一派开后人藏拙之路小憩山署聊写其意
作者：钟惺
朝代：明
体裁：古风

山雨兼既暮，千峰化一云。谁知中历历，界画皆有纹。惜哉米高后，云山日纷纭。冥濛残沈外，远近未遑分。下马追所见，落笔欲云云。稍近岩峦出，已复似朝曛。
武昌令陈镜清前以忧去遗六诗于寺壁情文俱古钦其希声诗志欣叹
作者：钟惺
朝代：明
体裁：古风

雪月处山岭，精神自高寒。陈侯恬旷士，理名簿领间。虚衷集欣感，遭物触其端。比兴不得已，未言出静观。颢气裹章句，仁孝见一斑。峻不可迫视，厥意乃安安。章光闇然内，墙壁淹独难。论世疑古人，今方食一官。
毗陵家庆毕还白门道中作
作者：钟惺
朝代：明
体裁：五言律诗

秣陵虽久住，吾土是邪非。新岁此初出，征途亦曰归。有亲仍告别，留弟与相依。节物家家鼓，郊原人事稀。
毗陵雪夜别茂之还金陵
作者：钟惺
朝代：明
体裁：五言律诗

出在三秋末，归当再雪馀。一寒分去住，明日念舟车。此别时无几，相逢岁又初。中途情事异，联步有离居。
水帘题石联句
作者：钟惺
朝代：明
体裁：四言诗

晴雨所覆，白云之上。冬爱其原，厥流斯养。石穹其中，俟时而响。岱寔为之，劝登弘奖。
汎吴兴碧浪湖夹山草荡漾·其一
作者：钟惺
朝代：明
体裁：五言律诗

众妙从流去，层峦著处生。入天湖有渐，浮地漾何轻。芦渚如秋夜，桑村在晚晴。一舟空曲后，寒火落分明。
汎吴兴碧浪湖夹山草荡漾·其三
作者：钟惺
朝代：明
体裁：五言律诗

林峦同作水，风日不离烟。清照难留物，寒游颇用天。飞潜终日竟，心目一隅全。返棹怜閒石，冰霜影默然。
汎吴兴碧浪湖夹山草荡漾·其二
作者：钟惺
朝代：明
体裁：五言律诗

湖山深更深，导引主人心。以尔能无倦，同予得再寻。烟宽鸥失侣，天静雁留音。往返虚灵内，形神有所钦。
汎江寻三游洞降观于峡
作者：钟惺
朝代：明
体裁：七言律诗

渐上西陵江不开，棹随高急去疑回。滩声过洞杳无见，峡影衔天皆欲来。古壁苍沈非草树，寒岩秘密或风雷。潦收石出才如袱，看作瞿唐五月堆。
江行俳体·其一
作者：钟惺
朝代：明
体裁：七言律诗

五载前曾说此游，问程结伴几春秋。艰难水陆千馀里，大小关梁六易舟。畏路刺船频裸体，乘流开柁缓梳头。顺风一日行三日，莫待依滩怨石尤。
江行俳体·其三
作者：钟惺
朝代：明
体裁：七言律诗

巴舷吴榜簇江干，市侩村娼半倚滩。系籍惯豗乡阀阅，投单例办敝衣冠。女儿编竹成长缆，乞子施竿觅剩盘。小釜群炊如候代，奚奴亭午未朝餐。
江行俳体·其十二
作者：钟惺
朝代：明
体裁：七言律诗

鸣榔打鼓暮乘潮，借得官舟胜客�。奴子暂时聊意气，朋从此日也逍遥。公然鹢首横银榜，无数渔罾避画桡。睡醒却询瓜步岸，长年前指广陵桥。
江行俳体·其四
作者：钟惺
朝代：明
体裁：七言律诗

江乡涨后指荒郊，木杪鱼罾俯雀巢。处处葑田催种麦，家家竹瓦代诛茅。岸容霜老菰蒲秃，水气晴黏草树交。快舫蚀波才寸许，急湍底复怨舟胶。
江行俳体十二首
作者：钟惺
朝代：明

村烟城树远依依，解指青溪与翠微。风送白鱼争入市，江过黄鹄渐多矶。家从久念方惊别，地喜初来也似归。近日江南新涝后，稻虾难比往年肥。五载前曾说此游，问程结伴几春秋。艰难水陆千余里，大小关梁六易舟。畏路刺船频裸体，乘流开柁缓梳头。顺风一日行三日，莫待依滩怨石尤。虚船也复戒偷关，枉杀西风尽日湾。舟卧梦归醒见水，江行怨泊快看山。弘羊半自儒生出，馁虎空传税使还。近道计臣心转细，官钱曾未漏渔蛮。巴舷吴榜簇江干，市侩村倡半倚滩。系籍惯豗乡阀阅，投单例办敝衣冠。女儿编竹成长缆，乞子施竿觅剩盘。小釜群炊如候代，奚奴亭午未朝餐。江乡涨后指荒郊，木杪鱼罾俯雀巢。处处葑田催种麦，家家竹瓦代诛茅。岸容霜老菰蒲秃，水气晴粘草树交。快舫蚀波才寸许，急湍底复怨舟胶。日日移家处处邻，吴头楚尾半波臣。罟师嚼米餐乌鬼，舟仆偷钱买白鳞。鸦食肉能谋底事，獭衔鱼欲祭何神。黄头见我询潮步，笑是浔阳始过人。羞从狐鼠叙行踪，随例输钱买印封。半月员程过一月，杪冬孤艇发初冬。持符官卒尊于吏，附舶儒生贱似佣。估客孝廉阳不问，胡床指顾太从容。小聚星晨屡断连，山椒一缕露人烟。土音偏不移鸡犬，市暨通行杂钞钱。泽国火耕兼水耨，霜林枣地接枫天。时艰夜禁明书楔，拨剌更更响钓船。土风何异竟陵城，水代平田网代耕。放去翳凫偏认主，教成驯獭听呼名。狂书鸟过沙留谱，呓语乌眠夜作声。奴子入吴学细唾，侬音伧舌字全生。千门市火乱渔灯，衔尾官艘也系罾。崖屋乍随春涨徙，滩舟专候早潮升。清时闾左衣形缓，俭岁江东米价增。从客讳言新入洛，自称前度到金陵。潮褪金焦岸稍巉，断虹嵌壁剑双椷。岚堆积翠深藏壑，雨隔残红半露岩。近海蜃睛朝列市，乘风鱼背昼张帆。新荷香遍吴江水，思制潇湘隐士衫。鸣榔打鼓暮乘潮，借得官舟胜客？。奴子暂时聊意气，朋从此日也逍遥。公然耽首横银榜，无数渔罾避画桡。睡醒却询瓜步岸，长年前指广陵桥。
江行俳体十二首·其一
作者：钟惺
朝代：明
体裁：七言律诗

村烟城树远依依，解指青溪与翠微。风送白鱼争入市，江过黄鹄渐多矶。家从久念方惊别，地喜初来也似归。近日江南新涝后，稻虾难比往年肥。
江行俳体十二首·其七
作者：钟惺
朝代：明
体裁：七言律诗

羞从狐鼠叙行踪，随例输钱买印封。半月员程过一月，杪冬孤艇发初冬。持符官卒尊于吏，附舶儒生贱似佣。估客孝廉阳不问，胡床指顾太从容。
江行俳体十二首·其三
作者：钟惺
朝代：明
体裁：七言律诗

虚船也复戒偷关，枉杀西风尽日湾。舟卧梦归醒见水，江行怨泊快看山。弘羊半自儒生出，馁虎空传税使还。近道计臣心转细，官钱曾未漏渔蛮。
江行俳体十二首·其九
作者：钟惺
朝代：明
体裁：七言律诗

土风何异竟陵城，水代平田网代耕。放去翳凫偏认主，教成驯獭听呼名。狂书鸟过沙留谱，呓语乌眠夜作声。奴子入吴学细唾，侬音伧舌字全生。
江行俳体十二首·其二
作者：钟惺
朝代：明

五载前曾说此游，问程结伴几春秋。艰难水陆千余里，大小关梁六易舟。畏路刺船频裸体，乘流开柁缓梳头。顺风一日行三日，莫待依滩怨石尤。
江行俳体十二首·其五
作者：钟惺
朝代：明

江乡涨后指荒郊，木杪鱼罾俯雀巢。处处葑田催种麦，家家竹瓦代诛茅。岸容霜老菰蒲秃，水气晴粘草树交。快舫蚀波才寸许，急湍底复怨舟胶。
江行俳体十二首·其八
作者：钟惺
朝代：明
体裁：七言律诗

小聚星晨屡断连，山椒一缕露人烟。土音偏不移鸡犬，市暨通行杂钞钱。泽国火耕兼水耨，霜林枣地接枫天。时艰夜禁明书楔，拨剌更更响钓船。
江行俳体十二首·其六
作者：钟惺
朝代：明
体裁：七言律诗

日日移家处处邻，吴头楚尾半波臣。罟师嚼米餐乌鬼，舟仆偷钱买白鳞。鸦食肉能谋底事，獭衔鱼欲祭何神。黄头见我询潮步，笑是浔阳始过人。
江行俳体十二首·其十
作者：钟惺
朝代：明
体裁：七言律诗

千门市火乱渔灯，衔尾官艘也系罾。崖屋乍随春涨徙，滩舟专候早潮升。清时闾左衣形缓，俭岁江东米价增。从客讳言新入洛，自称前度到金陵。
江行俳体十二首·其十一
作者：钟惺
朝代：明
体裁：七言律诗

潮褪金焦岸稍巉，断虹嵌壁剑双椷。岚堆积翠深藏壑，雨隔残红半露岩。近海蜃睛朝列市，乘风鱼背昼张帆。新荷香遍吴江水，思制潇湘隐士衫。
江行俳体十二首·其十二
作者：钟惺
朝代：明

鸣榔打鼓暮乘潮，借得官舟胜客？。奴子暂时聊意气，朋从此日也逍遥。公然耽首横银榜，无数渔罾避画桡。睡醒却询瓜步岸，长年前指广陵桥。
江行俳体十二首·其十二
作者：钟惺
朝代：明

鸣榔打鼓暮乘潮，借得官舟胜客𦨣。奴子暂时聊意气，朋从此日也逍遥。公然耽首横银榜，无数渔罾避画桡。睡醒却询瓜步岸，长年前指广陵桥。
江行俳体十二首·其四
作者：钟惺
朝代：明

巴舷吴榜簇江干，市侩村倡半倚滩。系籍惯豗乡阀阅，投单例办敝衣冠。女儿编竹成长缆，乞子施竿觅剩盘。小釜群炊如候代，奚奴亭午未朝餐。
沂州王右军故宅今为普照寺有洗砚池
作者：钟惺
朝代：明
体裁：五言律诗

江左君家巷，琅琊复有庐。不闻天下士，定认此中居。舍宅翻留迹，临池未见书。古人少年笔，晚节自删除。
沂水道中风
作者：钟惺
朝代：明
体裁：五言律诗

北野树无枝，风过处不知。衣裳前日尽，舟楫异途疑。八口冰霜外，三冬水陆时。宿迁虽有约，未易远如期。
沅州见芙蓉
作者：钟惺
朝代：明
体裁：七言绝句

来日初秋秋已周，依然残烧在汀洲。南荒寒晚霜应煖，肯让芙蓉红一秋。
沈雨若以朱白民竹卷贽予画戏作此歌
作者：钟惺
朝代：明
体裁：古风

顾源山水朱鹭竹，吾爱二公皆不肉。见笔墨身而说法，岂以一石一枝相逐逐。吁嗟顾公吾未见，去年曾识朱髯面。问他行径曾不言，袖出朱墨竹一卷。孑然一身万里足，五岳赀粮惟笔砚。其时悔未助山资，此君交臂遂失之。归睹顾公烟雨图，未画一竹竹可思。沈郎爱竹何其笃，买万琅玕归一束。墨气到纸无后先，一云所雨同时绿。应以如来药草喻，而为胸中之成竹。竹在朱君犹可致，已入君手安敢觊。忽取贽予画山水，知予好此特相畀。顾予作官兼卖文，以画博画诚自愧。
沈雨若自常熟过访（时喜得受之书）
作者：钟惺
朝代：明
体裁：五言律诗

见君疑旧识，不必故人书。所念久离别，欣闻近起居。朋来鸿雁后，雨止菊花初。得问虞山树，寒红三月如。
沧州发夕
作者：钟惺
朝代：明
体裁：五言律诗

挂帆犹不息，天水去安穷。寒月归鸦外，生烟闭户中。孤情前路惑，群力此时同。可补经旬泊，其功比快风。
泊
作者：钟惺
朝代：明
体裁：五言律诗

动止姑从众，安危未敢言。居人归有处，旅泊近何门。寒日能红树，凄风欲白村。野稀舟幸接，击柝共相存。
泊天津
作者：钟惺
朝代：明
体裁：五言律诗

流向南初豁，舟将晚始多。鱼盐商异路，泾渭水分波。孔道行装杂，虚名应接苛。北途车马客，未信此洪河。
泊头逢虞伯醇孝廉同康虞茂之过饮常充符孝廉水楼留赠
作者：钟惺
朝代：明
体裁：七言律诗

偶尔停舟道姓名，游栖事事若先成。主宾妙在无因合，歌舞初非有意生。月与水烟秋一魄，花添楼榭夜多情。知君别后思今夕，愁见他帆烟外行。
泊流河驿
作者：钟惺
朝代：明
体裁：五言律诗

叶减秋无几，流深月不难。沙星疏欲活，霜火湿争残。天水群情定，禽鱼积气安。病身多闭户，惭负此光寒。
泊潞河九月二十四日逢立冬示君佐
作者：钟惺
朝代：明
体裁：五言律诗

水行亦云逸，野泊乃生愁。北土寒无树，南人孤似舟。一身犹共子，九月已非秋。安得移兹日，前途佳处留。
浔阳经曹能始庐下怀寄兼贻梅子庾
作者：钟惺
朝代：明
体裁：古风

我北雁南来，我南雁北归。有似所期者，后先与我违。筑室匡庐侧，舟往返由之。入室见兹山，其人则远而。山水存乎人，匡庐空尔为。匡庐迩不至，而非心所悲。梅生从子处，六载今乖睽。寄书有无间，雁途矧参差。且更作一想，以豁今所思。如我在燕楚，曾未至于斯。如子在闽蜀，尚未卜居时。
深夜舟进
作者：钟惺
朝代：明
体裁：五言律诗

可以维舟处，舟人不肯安。今宵晴景好，数日上流难。寸进贤于已，群心勇亦宽。月明无睡理，乘此尽情看。
游九华山值阴
作者：钟惺
朝代：明
体裁：五言律诗

候晴如望岁，曾不见残晖。岚久山容病，烟浓岫影肥。晚香林气乱，寒火石灯微。溪壑中宵际，窅然群动归。
游九华山值阴四首·其一
作者：钟惺
朝代：明
体裁：五言律诗

到悔三冬晚，缘才二日悭。客能饶远日，天未破愁颜。云锁将飞石，烟绕欲断山。岁除花落遍，羡尔惜春閒。
游九华山值阴四首·其三
作者：钟惺
朝代：明
体裁：五言律诗

雪霁终幽壑，泉喧亦上方。山舆窥鹊牖，岩户象蜂房。寒火千龛影，风林一缕香。似多僧舍柏，夏腊未全忘。
游九华山值阴四首·其二
作者：钟惺
朝代：明
体裁：五言律诗

候晴如望岁，曾不见残晖。岚久山容病，烟浓岫影肥。弟兄降逊避，子母石因依。好秉仙人烛，来寻织女机。
游九华山值阴四首·其四
作者：钟惺
朝代：明
体裁：五言律诗

摩空阴亦好，那更说晴朝。嶝阁岩肤半，泉通海眼遥。旅行峰伛偻，人立树僬侥。也有天台路，冬春阻石桥。
游天平山范长倩园居
作者：钟惺
朝代：明
体裁：五言排律

始吾来此地，祗作范家园。是日登临半，兹山本末存。天将全物与，人许夙怀敦。径借廊分合，岩随树吐吞。会心频拜石，寻响或逢源。孤月照登阁，千峰生闭门。高深如一气，坠倚互为根。自幸游皆静，秋冬事不烦。
游岑公洞五首有引·其一
作者：钟惺
朝代：明
体裁：七言绝句

几道分流共一声，清泉终古漱华苹。洞中结搆皆如屋，屋下张筵屋上耕。
游岑公洞五首有引·其三
作者：钟惺
朝代：明
体裁：七言绝句

昨者过询杜甫居，曾无赤甲白盐书。此中却有黄陈字，只此东屯远不如。
游岑公洞五首有引·其二
作者：钟惺
朝代：明
体裁：七言绝句

泉为晴雨石为芝，如此岩无杜老诗。多少无名佳洞壑，岑公不住不曾知。
游岑公洞五首有引·其五
作者：钟惺
朝代：明
体裁：七言绝句

山水宿生多系惹，登临有主必低徊。曾过胜迹堪追味，乍识幽栖若再来。
游岑公洞五首有引·其四
作者：钟惺
朝代：明
体裁：七言绝句

也是贪幽住此源，翻缘幽胜往来烦。仙人总不留声迹，何有游车日日喧。
游梅花墅
作者：钟惺
朝代：明
体裁：古风

闭门一寒流，举手成山水。动止入户分，倾返有妙理。修廊界竹树，声光变远迩。从来看园居，冬日难为美。能不废暄萋，春夏复何似。何以见君閒，一亭一桥里。閒亦有才识，位置非偶尔。
游茅山
作者：钟惺
朝代：明
体裁：古风

山以人得名，去来关隆替。犯雨访句曲，谅亦有冥契。依夕忽如朝，舆步踏残霁。天寒百灵肃，山空众响厉。岭上自白云，真人已天际。始悟洞壑迹，祗是真仙蜕。按图穷物隐，岁晚冰霜闭。
游齐山
作者：钟惺
朝代：明
体裁：古风

百里叩九华，齐山未寓目。岁暮怀冥游，积阴忽晴燠。十步识山面，二里蹑崖足。裁形准石隙，避就费纡曲。戚施忽籧篨，支离顶踵蹙。蹈虚虑危堕，践实防挂触。步疲手倦扶，日中至朝旭。不知行几里，夤缘穷往复。出洞睇故径，相去曾几躅。隧中灵威行，峰顶长房缩。总此一齐山，中外异延促。
溪晚
作者：钟惺
朝代：明
体裁：五言排律

浩渺秋难望，平林但远烟。山枫红隔寺，溪水碧迎船。寒犬喧疏店，惊鸦乱晚天。僧归残雨外，笛散夕阳边。幽思宜孤往，高情多所捐。不知吟眺后，何事亦凄然。
濡须口阻茂之别二首·其一
作者：钟惺
朝代：明
体裁：五言律诗

题诗似别我，我且未之看。莫道同行乐，即今相送残。家无好山水，友有夙交欢。以尔闭门日，往还殊不难。
濡须口阻茂之别二首·其二
作者：钟惺
朝代：明
体裁：五言律诗

举家闻欲去，数日不能言。知我独还里，无君难杜门。岂兹仅存骨，尚有可销魂。暂省斯时别，形神且勿烦。
灵谷寺看梅
作者：钟惺
朝代：明
体裁：五言律诗

好春无一日，花事有难言。至此始成朵，从前宜闭门。雪霜非在地，香色欲为村。不尽关新霁，精神寒亦存。
灵谷看梅
作者：钟惺
朝代：明
体裁：古风

一雪达冬春，万花生巷陌。嘉祥久且多，物情反成斁。霁后速我游，春物宜甲拆。空濛烟霭中，郊原胡以白。得非消未尽，馀霰犹狼籍。何知是寒梅，遥香表韵格。涧松暂辍声，留风吹素魄。气如可承揽，光真难采摘。孤疏有本性，花烦终不积。感君开较迟，来晚及芳泽。折枝愧区区，聊志私所惜。相延归索笑，勿谓瓶中窄。
热甚偶忆去岁过吴门阅徐元叹所藏周武王扇暍图
作者：钟惺
朝代：明
体裁：七言绝句

四海清凉玉露林，道傍偏念一夫深。从官不敢轻阴立，天子停车赤日心。
牛首道中看人家桃花
作者：钟惺
朝代：明
体裁：古风

桃花没人事，青山又周之。花能红几日，春山青无时。恒暂虽异数，幽艳理相宜。亭槛听林水，高下不难施。繁花裹心目，形神无以为。感彼荣落候，同兹风日期。竹柏风前后，谡谡晨夕吹。
玉泉寺铁塔歌
作者：钟惺
朝代：明
体裁：古风

五金惟铁最愚劣，化为浮图万象列。立山水中精神孑，瘦干高茎疏其节。日星散气冰霜结，佛数恒沙万生灭。蛟人出波鳞介别，商周墨玉汉凹凸。似非炉冶出镌锲，卧蚕盘螭不琐屑。元气淋漓取精竭，阿育之钵藏敢泄。鬼物司之莫能窃，其中出入风雷截。流出峨眉神僧掣，关系运数污隆阅。匿光送景大地臬，摩娑情文耳目悦。如几案间可摆撤，巨细灵顽理难絜。勿云巧力伤朴拙，请循其本仍古铁。
玉泉谒关祠
作者：钟惺
朝代：明
体裁：五言律诗

义勇归何处，凄然向此中。始知真佛子，即是大英雄。丘壑延神理，机锋豁怨衷。厌闻怀古者，祠下说孤忠。
王以明居士访予江夏送之南游
作者：钟惺
朝代：明
体裁：七言律诗

客里朋来病起初，足音遥听宿疴除。长途亟亟相思友，暮景惓惓未刻书。哀我多闻生有漏，乞君一语度无馀。入山期定归宜早，好共维摩丈室居。
王岵云大司马六十
作者：钟惺
朝代：明
体裁：七言律诗

国步多艰敢引年，功高劳苦暂归田。三韩表饵臣心竭，百亩桑麻帝宠专。屈指春秋才六十，藏胸组练尚三千。应知雪耻分忧意，已在宵辰拊髀先。
王文肃公专祠诗
作者：钟惺
朝代：明
体裁：古风

君臣共元化，宰相尤枢轴。今之师保傅，于古曰三独。以亲则心膂，以尊则伯叔。岂曰犹夫人，无故叨简录。矧乃不世君，岂能睹庸熟。圣主责愚相，不待其覆餗。以兹轻且疑，积而成踯躅。三四十年中，吾见王文肃。御札藏公家，惺也曾跪读。每于点画内，尊礼意堪掬。致此非苟然，才诚妙伸缩。嫌怨盘错间，微茫争倚伏。业已忘非誉，岂惟轻宠辱。九庙实临之，贞心照霜旭。外人宁得知，圣主独鉴烛。所以越庭推，金瓯默有属。险人与腐儒，大奸之臂足。谣诼不自由，犬吠驴鸣续。于赫哉明纶，竟以此曹束。迩者舌耳敝，强半为枚卜。宸听叹天渊，几成道傍筑。那知恭默中，痛愤于此触。庚寅岁召对，巷牖公启沃。此后多静摄，临轩劳补牍。正使日三接，群情弥窘促。乙卯庚申事，可以见碌碌。安得公其人，清问堪反覆。乃悟再召公，宸断超流俗。年来误国人，巧于逃大戮。不居权奸名，猥以庸自赎。大臣系安危，庸即同凶族。医以庸杀人，参苓等鸩毒。安得公其人，默定纷纭局。国未竟其用，身后蒙尸祝。吁嗟蹇蹇心，此事非所欲。庶以风来者，顽懦有私淑。
瑞光寺塔灯歌
作者：钟惺
朝代：明
体裁：古风

大哉悲光照何许，慈力难名拔众苦。一宵塔下暂燃灯，三日湖中堪断罟。未了众生生死缘，杀生放生竟何补。光中大众念佛声，众生寻声同往生。无生可放何处杀，流水长者坐忘情。愿同湖上捕鱼者，莲花香里共经行。
瓶中梅影映壁上画梅影
作者：钟惺
朝代：明
体裁：五言律诗

一花分合处，形与影邪神。雪月来谁识，香光借亦亲。暂依俱幻相，别立是真身。此际难为喻，罗浮梦里人。
甲子岁冬
作者：钟惺
朝代：明
体裁：五言排律

山岳中霄徙，冰霜烈日生。岂知原有故，祗觉太无名。默默非人力，嚣嚣自物情。戚欣家异向，诧叹户同声。屡变终归尽，群疑不欲平。尺波溟海立，寸穴大堤倾。口托冥鸿去，心危伏马鸣。机缄宜早办，耳目莫徒惊。疾步行俱乱，温词礼未成。从来谈出处，穷路始分明。
甲子岁冬作
作者：钟惺
朝代：明
体裁：五言排律

山岳中宵徙，冰霜烈日生。岂知原有故，秪觉大无名。默默非人力，嚣嚣自物情。戚欣家异向，诧叹户同声。屡变终归尽，群疑不欲平。尺波沧海立，寸穴大堤倾。口诧冥鸿去，心危仗马鸣。机缄宜早辨，耳目莫徒惊。疾步行俱乱，温词礼未成。从来谈出处，穷路始分明。
画兰诗·其一
作者：钟惺
朝代：明
体裁：七言绝句

丘壑胸中又笔端，每从捧研得相观。纵然写就疑郎代，别出心情学画兰。
画兰诗·其三
作者：钟惺
朝代：明
体裁：七言绝句

曾赐宜男草自栽，国香夜夜梦中来。精诚再托閒挥染，应结今生笔墨胎。
画兰诗·其二
作者：钟惺
朝代：明
体裁：七言绝句

天然向背不求工，风日阴晴阿堵中。香色各随人所近，有情难与众花同。
画兰诗·其四
作者：钟惺
朝代：明
体裁：七言绝句

幽心无改貌推移，岁月寒温不可知。今日微芳难记取，自传粉本待他时。
病中买得一侍儿名曰灵光因忆唐人有新姬侍疾之作戏和其意
作者：钟惺
朝代：明
体裁：古风

置婢亦偶然，何尝因病阻。女子称薄命，低回向父母。杂香照火台，帏灯孤未吐。中有枕衾人，叨作群艳主。未及辨时地，傍列人三五。何暇自言新，默然入俦伍。锡余以佳名，传呼别众女。亲宾明日来，推排避无所。君言蒲柳姿，吾衰良负女。自有生平颜，来晚未及睹。毁容伤君心，随例成眉妩。察君双眸光，烱烱能识取。僶勉待君健，精神照窗户。只作初相见，饮食重歌舞。况非既嫁身，良时犹可补。
病中闻顾醒石年丈解督学任南归惊起赋别
作者：钟惺
朝代：明
体裁：七言律诗

偶忆莼鲈去不谋，茫然无暇问其由。怜予未起三秋卧，幸尔犹传数日留。女欲结缡慈母别，师将撤帐后贤忧。他时节钺重来楚，门下公卿正黑头。
病间赠钱振河
作者：钟惺
朝代：明
体裁：五言律诗

虽复情相系，呼君君岂知。无心身到日，有幸我生时。荣卫因人付，恒奇不自为。敢云轻性命，小愈忽良规。
癸丑春晤别同门诸年丈感赠
作者：钟惺
朝代：明
体裁：五言排律

芦沟师友别，二十一人全。列职俄中外，浮踪辄后先。蓬飘不必论，木折独凄然。重晤非今夕，难同是此筵。昔游无半与，相去祗三年。又复纷纷往，天涯若个边。
癸亥自闽归过白门访夏正甫年丈不值今将遣候适闻其调铨部报故有末二句
作者：钟惺
朝代：明
体裁：七言律诗

归舟无故泊金陵，欲与君言竟未能。往事自堪留古道，微官何足累良朋。交难绝处情为赘，名渐消时福或增。孤直请从知己始，弹冠久耻说同升。
登岱
作者：钟惺
朝代：明
体裁：古风

茫茫何所祖，先物而称宗。众灵果奔赴，如水无不东。似已见太始，犹疑不鸿濛。形气错人鬼，结搆未免工。日月生没际，金火光熊熊。是诸种种象，煴然镕其中。暂时观混沌，下上归一风。天非但苍苍，无故生众容。我处元气上，玄黄反莫穷。
登浮渡妙高峰歌
作者：钟惺
朝代：明
体裁：古风

浮渡无峰亦自可，有岩三十六右左。妙高峰妙殊不高，三十六岩已在我。大通岩瀑出天门，振衣忽向天门坐。向者首楞高云阻，才坐石狮皆可頫。石狮口吐石鹦鹉，上者吼兮下者语。树苔纯驳藻一山，云日凄妍烟众薮。居高临深领其要，洞岩碌碌谁能数。笑我蝇头二千字，君但大书三十五。
登金山同君佐
作者：钟惺
朝代：明
体裁：五言律诗

两度游皆略，犹贤于未看。见闻江四面，行坐石更端。薄晚风烟乱，深冬水府寒。妙高台上月，共待亦非难。
白沙驿
作者：钟惺
朝代：明
体裁：七言律诗

鸟堕猿回半楚关，却云蜀道古来艰。高源頫尽仍逢水，绝壁攀穷始见山。天缺似多青嶂累，岩空长待白云还。盘旋恐亦无过此，不信前途更九湾。
白衣庵水阁
作者：钟惺
朝代：明
体裁：五言律诗

入燕欣见水，况复是城中。雁带他村日，蘋生别苑风。暝兼沙草碧，秋借渚花红。肯待空潭月，移时已在东。
白门病中送亲还毗陵·其一
作者：钟惺
朝代：明
体裁：五言律诗

客子病犹尔，老亲还岂安。祗堪添一别，却似未来看。有手不能执，于心难更酸。我生非小可，天命足相宽。
白门病中送亲还毗陵·其二
作者：钟惺
朝代：明
体裁：五言律诗

去住不由己，难将骨肉牵。一官天性隔，万虑旅书连。遇难思先德，防身悟宿愆。何时筋力健，归养学耕田。
白门病中送尹子求先生解苏松兵备任归里
作者：钟惺
朝代：明
体裁：七言律诗

旧帆又泊石城津，出处殊途隔岁身。师友刚离逢病日，邦家多故羡归人。自来薄俗生文物，难以孤情久世尘。一篑未成听君去，东南后虑不遑论。
白门逢周明卿大司农诞辰赋赠
作者：钟惺
朝代：明
体裁：七言律诗

进履今年北斗边，国称元老里推贤。人欣私愿尊亲合，天笃公家理数专。鱼菽他乡三党会，桑蓬夙昔四方缘。苍松莫道风霜肃，处处垂阴岁岁然。
白门逢范长倩学宪赋赠
作者：钟惺
朝代：明
体裁：七言律诗

浮家汎宅偶逢君，各有清机副所闻。身是今人疑已古，妻能偕隐不妨文。墨花旧洒炎方雨，囊草新沾震泽云。爱尔山中虽欲到，携来烟水暂相分。
白鹿泉
作者：钟惺
朝代：明
体裁：五言律诗

半岭寻源上，寒泉闭户中。馀飞难作雨，轻吹不关风。梅影过桥立，苔文与石同。早春流尚细，涧脉未能通。
百花庄
作者：钟惺
朝代：明
体裁：七言绝句

尺寸荒园尽种茶，山中二月恨无花。谁知买地营香国，自有閒情别一家。
省鹤
作者：钟惺
朝代：明
体裁：古风

物生既孤远，秉尚必落落。意不可食饮，肯轻诉饥渴。双鹤亦何期，忽焉于我托。暂笼置舟中，羁尔良自怍。耻受世人宽，宁为旷士缚。终知得所归，形拘神或豁。性情忝夙知，仓卒不可夺。鱼匪不在水，有口不苟攫。水匪不近舟，有羽不苟濯。釜庾全志士，多寡须斟酌。夫苟伤其心，居食徒为虐。辞受视其人，臧获手难着。呴沫近小仁，惧为此物愕。所以躬抚视，旦暮仍审度。
看梅送何玉长入楚
作者：钟惺
朝代：明
体裁：五言律诗

今年梅后期，君去及花时。乡信正烦寄，行舟莫又迟。春风柔有待，江水驶相宜。计听楼边笛，还当存几枝。
瞿唐
作者：钟惺
朝代：明

至此始称峡，岸束江龃龉。江势有往还，前山几茹吐。两崖何所争，终古常相拒。水石日夜戛，无所触而怒。滟滪根孤危，悍流不能去。立石如堵墙，中劈才一缕。岸回不见江，舟行无乃迕。舟过其隙中，乃知此其户。还顾始自失，怃然警徒旅。
碧云寺早起
作者：钟惺
朝代：明
体裁：七言律诗

人语翠微闻启门，离离残露湿初暾。行经绝涧数花落，坐见半山孤鸟翻。月去寒潭林影换，云依閒砌草头温。与君莫厌频移榻，晨爽秋阴非一村。
磁州雨
作者：钟惺
朝代：明
体裁：五言律诗

长路惟愁此，暑行殊不然。湿光崖草动，凉信笥衣传。虫乱水烟上，畦喧风雨先。北方农候晚，物土幸无愆。
礼牛首画祖像歌
作者：钟惺
朝代：明
体裁：古风

画家身手佛心肠，妙总异同变无方。写示各祖次群宿，钵缘欲尽灯始张。邀归缣墨无先后，要使诸灯共一光。缣墨寿匪金石匹，笔端愿力与之一。早知像教劫残时，便是贤愚兴感日。悲喜敢云惺也始，佛化世人先顽鄙。一念或为动者机，众力众情同起止。衣履须眉随所挹，敢以语言自添入。直书其事待信心，为佛为世标性习。东祖菩提牛头融，何可山中无此翁。佥谋补之或曰否，二祖神明各祖中。
秋后五日题柬长安诸友
作者：钟惺
朝代：明
体裁：五言排律

立秋在六月，是以不知秋。似见木微脱，才惊火欲流。辞家为客几，半载四时周。一鹤唳幽独，乱蝉鸣旅愁。良朋偏易别，薄宦亦何求。积雨凉无渐，空阶潦未收。高寒燕地改，卑湿楚人忧。故国方鸡黍，胡为各滞留。
秋夜与茂之閒坐
作者：钟惺
朝代：明
体裁：五言律诗

同君阅摇落，今又在燕山。月与秋俱浅，云当晚亦閒。虫鸣恶可已，鹤警复何关。已是听观外，犹然庭户间。
秋夜集俞伯彭园池
作者：钟惺
朝代：明
体裁：七言律诗

閒园无意作衰天，水气花阴事事然。霜后芙蓉犹有露，冬前杨柳暂为烟。鱼龙夜惜残秋去，乌鹊寒惊片月迁。四序栖寻吾欲遍，爱君不独在林泉。
秋夜集俞伯彭园池
作者：钟惺
朝代：明

闲园无意作衰天，水气花阴事事然。霜后芙蓉犹有露，冬前杨柳暂为烟。鱼龙夜惜残秋去，乌鹊寒惊片月迁。四序栖寻吾欲遍，爱君不独在林泉。
秋日舟中题胡彭举秋江卷
作者：钟惺
朝代：明

望远写秋江，秋意无起止。何曾见寸波，竟纸皆秋水。烟中过寒山，江净翻如纸。空色有无间，身在秋江里。
秋日舟中题胡彭举秋江卷
作者：钟惺
朝代：明
体裁：古风

澹远写秋江，秋意无起止。何曾见寸波，竟纸皆秋水。烟中过寒山，江净翻如纸。空色有无间，身在秋江里。
秋晓
作者：钟惺
朝代：明
体裁：七言律诗

清秋但觉晓尤清，起趁空明绕砌行。在竹露沾星下影，出林鸦带夜来声。烟随历乱孤光去，人语稀微众动生。高枕倒衣皆此际，纷然喧静各为情。
秋晓
作者：钟惺
朝代：明

清秋但觉晓犹清，起趁空明绕砌行。在竹露沾星下影，出林鸦带夜来声。烟随历乱孤光去，人语稀微众动生。高枕倒衣皆此际，纷然喧静各为情。
秋晚荆门道中抵泉寺宿
作者：钟惺
朝代：明
体裁：古风

向晚秋如何，舆马行鸿蒙。动植犹在野，未落气先空。平楚远难静，秋声当在中。鸟归赴残霁，千山红未终。洞岩寂寂后，威蕤生众容。戒徒息泉寺，喜与泉径通。水木为秋天，至夜同一风。二水无灵昧，焉分惠与蒙。此时无听睹，孤磬发深衷。
秋海棠
作者：钟惺
朝代：明
体裁：五言律诗

墙壁固吾分，烟霜亦是恩。光轻偏到蒂，命薄幸馀根。笑泣谁能喻，荣衰不敢论。年年秋色下，幽独自相存。
秣陵桃叶歌·其一
作者：钟惺
朝代：明
体裁：七言绝句

覆舟春半望鸡笼，玄武青青隔雨红。古寺夕阳流水外，游人不信是城中。
秣陵桃叶歌·其七
作者：钟惺
朝代：明
体裁：七言绝句

小合轻囊贮甲煎，自温旧火试新烟。休论炉底名香价，一碗炉灰买百钱。
秣陵桃叶歌·其三
作者：钟惺
朝代：明
体裁：七言绝句

朱楼画舫隔垂杨，各住儿郎各女娘。不知河房看船上，不知船上看河房。
秣陵桃叶歌·其二
作者：钟惺
朝代：明
体裁：七言绝句

女儿十五未知羞，市上门前作伴游。今日相邀佯不出，郎家昨送玉搔头。
秣陵桃叶歌·其五
作者：钟惺
朝代：明
体裁：七言绝句

四月鲥鱼不论钱，千钱劣得一时先。河边挑向城中去，走到城中减半千。
秣陵桃叶歌·其六
作者：钟惺
朝代：明
体裁：七言绝句

千金旧院博娇歌，车马输他狗洞多。阿母私嗔门冷落，埋名偷住上新河。
秣陵桃叶歌·其四
作者：钟惺
朝代：明
体裁：七言绝句

麦苗春浅互高低，满目青黄望未齐。畚土挑来钱四十，丁公募扢上河堤。
秣陵桃叶歌六首·其一
作者：钟惺
朝代：明
体裁：七言绝句

桃花春水烧秦淮，油壁珠帘障六街。队队三吴轻侠子，大冠广袖浅头鞋。
秣陵桃叶歌六首·其三
作者：钟惺
朝代：明
体裁：七言绝句

排当食肆密成围，饾饤零星太细微。十岁女儿能适市，一钱买得两般归。
秣陵桃叶歌六首·其二
作者：钟惺
朝代：明
体裁：七言绝句

踏春南陌女同车，罗绮椎荆杂广除。夫出他家抬妇媪，留钱妻出雇肩舆。
秣陵桃叶歌六首·其五
作者：钟惺
朝代：明
体裁：七言绝句

呼儿绅纸墨加浓，不论偏锋与正锋。但要乞君题数字，近诗书似大词宗。
秣陵桃叶歌六首·其六
作者：钟惺
朝代：明
体裁：七言绝句

衲子称诗也不妨，西方亦自有词场。开函首检新题额，春日邀同某部郎。
秣陵桃叶歌六首·其四
作者：钟惺
朝代：明
体裁：七言绝句

一派青楼昼掩扉，芜湖新去未曾归。应门只说新欢至，还住栖霞与燕矶。
秦淮五日赋得投诗赠汨罗
作者：钟惺
朝代：明
体裁：五言排律

湘累千古去，意气久当平。所以怀沙赋，无烦激楚声。佳时神易下，幽感目先成。旧俗犹歌舞，新诗即杜蘅。思君心窈窕，临水听分明。欲共沧浪语，休为泽畔行。形魂常梦寐，酬对若平生。因想岷山事，悲欢亦此情。
秦淮晤别诗
作者：钟惺
朝代：明
体裁：古风

子来望之夕，桐月照新凉。是时子见我，空绿犹沾裳。今春约过子，梅花不可忘。蹉跎遂首夏，各道梅子黄。子心自冰雪，如携邓尉香。曰予往不易，子来焉可常。所寓近淮流，可以日舟航。如何四月望，忽忽欲端阳。有美得吴子，况皆婉清扬。复有何异同，良晤犹相商。淮流三十夕，夕夕明月光。今虽属晦夜，积晖如清湘。吾弟共斯契，我舟弟则床。可见佳情事，意外多所妨。子虽来十日，但如始至觞。吴子讳言别，引衣已欲装。子又云此后，别予隐石梁。此夕暂复暂，前后一何长。汩汩百念至，未暇及文章。
秦淮隔舟
作者：钟惺
朝代：明
体裁：五言排律

情事良非一，层层向此生。重阴藏晤语，乱火照歌声。傍愿波常定，窥嫌月太明。香光成密感，心耳效微诚。人以遥斯贵，时因暂不轻。沿洄虽易遇，欢惜反难平。投佩申他夕，留衫到五更。寄言同坐者，漫道意相倾。
立春日同商孟和弟居易集子丘茂之宅
作者：钟惺
朝代：明
体裁：五言律诗

良辰复佳晤，皆值此寒天。雪与冬终始，春居雨后先。新诗茶酒内，密意烛灯前。共待梅花霁，归舟又隔年。
章晦叔至白门题其行卷
作者：钟惺
朝代：明
体裁：五言排律

衣带金陵水，君行岂易哉。精神随处始，愿力有生来。以此纵心往，不然中路回。度人诸祖事，入世列仙才。师友交由命，山川去藉财。雪中贫杖履，几见近郊梅。
章甫赠双鹤歌
作者：钟惺
朝代：明
体裁：古风

至人耳目即霄汉，鸣舞庭中岂近玩。支公放鹤鹤肯去，意者孤栖求其伴。若使双双如友生，在庭在野同其情。所以君今同损致，不使异处分飞鸣。予家只鹿不我违，岂有双禽苟尔非。此物求友亦择主，惟我与尔终其依。垂老期君共丘壑，养成顶翼待君归。
章章甫自中州至白门过访行及一月闻有言予死者
作者：钟惺
朝代：明
体裁：七言律诗

意外崎岖命驾身，几为白马素车人。雪霜路不盈千里，生死情先乱一旬。尊酒由今思往日，箧诗自臈到新春。重逢岂必论他故，一别如兹已怆神。
竹月·其一
作者：钟惺
朝代：明
体裁：古风

凉月白夏夜，意本贵孤疏。何为竹影之，反益其灵虚。物有时贵多，顾相得何如。
竹月·其二
作者：钟惺
朝代：明
体裁：古风

竹日处庭中，月偶影其外。反云此奇光，微为影所碍。物论每如斯，二君则不怪。
答友夏问伯敬南姬生子消息·其一
作者：钟惺
朝代：明
体裁：七言绝句

亲捧明珠早付郎，置身何异在君旁。却教天上徐徐送，暂缓人前唤阿娘。
答友夏问伯敬南姬生子消息·其二
作者：钟惺
朝代：明
体裁：七言绝句

照水桃花不肯寒，贪看结子畏花残。那知今日累累后，仍作春花二月看。
答彦先雨夜见柬·其一
作者：钟惺
朝代：明
体裁：七言绝句

萧然形影自为双，旅况乡心久客降。历尽严霜如落叶，听多寒雨只疏窗。
答彦先雨夜见柬·其二
作者：钟惺
朝代：明
体裁：七言绝句

渐无存没乡中梦，惯历寒温客里身。一片猪肝称地主，去留如此易依人。
籴谷
作者：钟惺
朝代：明
体裁：古风

我官已五载，田无数口馀。于爵古中士，食愧上农夫。岂惟廉所致，治生术亦疏。则知不经济，理人将焉如。今年春不雨，有田尚可虞。金钱今虽涩，敢不为豫图。八月已涌贵，复如三月初。富儿利秋旱，气骄色踟蹰。富者盗所寄，此辈壹何愚。俯仰犹缺然，宾仆尚我需。无仆身不逸，无宾心不娱。吾宁舍口腹，黾勉充尔虚。为备不暇远，明春多在都。馀禄傥可接，举家半就餔。三党犹嗷嗷，临食独何吁。
红叶
作者：钟惺
朝代：明
体裁：五言律诗

萧萧犹未落，在树幸能红。薄暮初霜进，近山寒烧同。光辉翻寓杀，幽艳属成功。秋色兼春事，含情并此中。
经下邳圯上受书处
作者：钟惺
朝代：明
体裁：五言律诗

警跸秦皇帝，溪桥老秃翁。奋椎群力外，进履众人中。智勇皆何往，天人有所通。英雄关运数，授受不相同。
经聊城鲁连射书处
作者：钟惺
朝代：明
体裁：五言律诗

火牛难再出，嵎虎已垂穷。危矣强弓末，微哉一矢中。城亡终去杀，将死亦成忠。所以为排难，非他策士同。
经观音岩
作者：钟惺
朝代：明
体裁：古风

洞岩但如此，今来较不同。泉石稍差次，遽觉心目通。峰气值残霁，往往变苍红。曲屈失故径，层深翻得穷。向者攀援处，乃在頫视中。安知所蹈历，其下非嵌空。何心觅前源，径尽忽以逢。水木发秋籁，而非谷中风。悯默观因应，恍焉如发蒙。
维东有阜十章
作者：钟惺
朝代：明
体裁：四言诗

维东有阜，维南有湖。阜则我宅，湖则我居。子无所往，我无所徂。我室子室，子庐我庐。（一章）予归自官，子南斯行。子归自客，予北斯征。聚散无言，舟车有声。维此舟车，尔独何情。（二章）自南尔归，有怀不一。子三适我，我不子即。子之适矣，如予之即矣。（三章）自南尔归，有言不同。子三逢我，我不子从。子之逢矣，如予之从矣。（四章）驾我四牡，肃我衣裳。彼其之子，不与我偕行。惠我良朋，共此雪霜。维子心则臧。（五章）肃我衣裳，驾我四骆。彼其之子，不与我偕作。惠我良朋，共此饥渴。维子心则若。（六章）我之云迈，念子无俦，亦莫我留。昔子之南，予其敢曰无俦，挽子之舟。（七章）我之云迈，念子无依，亦莫我追。昔子之南，予其敢曰无依，反子之绥。（八章）自南自北，莫同匪天。各处其末，中有山川。山川何有，苍苍渊渊。瞻言共之，心目其间。（九章）勿曰我出，勿曰子处。各有朋友，各有言语。及彼威仪，爰各有所。庶几夙夜，惟予与女。（十章）
群山万壑赴荆门
作者：钟惺
朝代：明
体裁：五言律诗

兹为楚蜀门，喉舌古今存。陵谷于焉始，高低相向奔。众灵难自住，三峡尔何尊。也学江流下，滔滔归一源。
翰墨石
作者：钟惺
朝代：明
体裁：七言绝句

往来诗客画师身，一笏悬烟独自珍。阅尽游人终不与，千年岩壁墨磨人。
腊月二十三日伯伦招集木末亭
作者：钟惺
朝代：明
体裁：五言律诗

是时能共到，可不谓閒人。候雪翻愁霁，探梅似贵春。烟高江欲动，风远树初匀。游事年周始，亭台识此身。
腊月十五夜携酒资约茂之过集彭举斋中
作者：钟惺
朝代：明
体裁：七言律诗

斗酒家中自不无，就君但觉主宾殊。岁过此夜谁能再，月比常时欲更孤。灯火半窗年事在，图书一室古人俱。出门看共閒行地，尽是明朝车马途。
腊月十五葛震父要集齐王孙山居
作者：钟惺
朝代：明
体裁：五言律诗

颇怪知幽径，今年到已三。竹寒犹可借，梅早不须探。雪月时皆是，冬春情未堪。半窗人事后，灯火照深谈。
自仙人桥观于舍身崖
作者：钟惺
朝代：明
体裁：五言律诗

不独高深理，河山之所盘。尔时诸岭末，如在二流端。日月来当早，烟霜上亦难。片光谁蓄泄，元气此中看。
自题书赠陈子素考功
作者：钟惺
朝代：明
体裁：五言排律

时复自挥染，天机疑未深。感知生喜悦，命意到森沈。以我云烟笔，传君丘壑心。无人山路远，不夜水亭阴。妙借空斋气，清添四壁音。可言幽旷内，未有客栖寻。
自题桐阴图赠庄若侯明府其尊人鹤坡予同年
作者：钟惺
朝代：明
体裁：五言绝句

高低不作林，烟雨自深深。托庇名高士，浓阴两世心。
自题深山图
作者：钟惺
朝代：明
体裁：四言诗

争日分烟，草木昭晦。寒吹暄肃，风泉斯籁。壁岸无阶，衡庐若对。石走波停，缓急时会。崎岖抵触，两存无碍。寻梁契集，坦步人外。谁谓山空，中有啸欬。往来非无，灭迹轻霭。辟彼禽鱼，蕞渊之内。匪莫能图，耻躬不逮。
自题画赠商孟和
作者：钟惺
朝代：明
体裁：古风

计君别我六年矣，予之学画今年始。懒衰事事减于前，却有閒心到画理。久近工拙不必言，别来新事添惊喜。士隔三日当刮目，意外他长宁止此。授我蜀笺诚自怍，恐负佳纸笔未落。交情虽复意欣然，心手从违亦斟酌。数撇枝柯不敢多，萧疏乃反得婆娑。中年服官始作画，势亦不能复求苛。君言贵具文人气，正于离处察其意。熟后求生稚求老，再晤君时方许议。
至京山与友夏别
作者：钟惺
朝代：明
体裁：七言绝句

八月出门冬已临，别时未满共游心。怜秋不欲言秋去，但指山山秋色深。
至巫山
作者：钟惺
朝代：明
体裁：五言绝句

不历巫山曲，焉知楚塞长。巴东行二日，才到古高唐。
至毗陵访邹臣虎年丈
作者：钟惺
朝代：明
体裁：五言律诗

此行虽定省，过访约先时。门径钦孤性，图书寄独知。亲能安善养，友不至阿私。抗疏言方中，弥深感事悲。
至真定
作者：钟惺
朝代：明
体裁：七言律诗

偶随计吏北之官，一月严程七日残。文物清时王事易，风霜远道客身难。每来幽蓟多逢腊，此度滹沱独不寒。朔气最高冬未雪，岂宜春近土犹乾。
至金陵过林茂之宅
作者：钟惺
朝代：明
体裁：五言律诗

畜意在相见，既来无所为。风波登岸处，雨雪到门时。地自一茅宇，门多数柳枝。细观此情事，昔别若先知。
舆梦
作者：钟惺
朝代：明
体裁：古风

衾枕寡宁寐，舆寝何翘翘。微息寄肩项，数动魂亦劳。平陂在其趾，神与之低高。因想失次第，耿耿随所遭。草树拂油衣，耳根行风涛。颇记常舟卧，乡梦多招摇。
舟中看邯郸梦传奇偶题左方
作者：钟惺
朝代：明
体裁：古风

局中片时间，世上几代传。爨下片时间，梦中几十年。仙龄亦已促，梦境亦已延。谁明修短故，畴司伸缩权。
舟发荻港
作者：钟惺
朝代：明
体裁：五言排律

江雨风偏顺，淹留反厌晴。不辞春霭重，转喜早寒轻。夜半西南静，烟中五两生。今朝离岸日，隔岁到家情。梅影若来去，山光相送迎。图书千里暇，香茗一窗清。始信从流上，犹能快意行。开帆邪许后，舟水更无声。
舟发金陵留别诸友
作者：钟惺
朝代：明
体裁：五言律诗

四年中北邸，一月内长干。再见如初至，新知及故欢。无能频几席，未免为衣冠。又问春江楫，垂杨不可看。
舟屋茂之所居改以巢鹤歌
作者：钟惺
朝代：明
体裁：古风

勿逝我梁发我笱，物情往往恤其后。鹊巢宁保鹊终之，但虑来者非吾偶。子去子居何忍收，维鹤与子终其俦。后有斯物前斯人，犹胜为巢让与鸠。鹤处笼中鞠其躬，察子形神为之愁。我欲客尔鹤亦乐，为我与尔忍拘缚。留君君去君不居，维君亦念鹤无庐。君无所恤鹤不辞，代萧者曹何逊为。月明江空时一鸣，是君中夜长啸声。
舟晓
作者：钟惺
朝代：明
体裁：五言律诗

久泊非无晓，今朝如此天。鸦鸣半树日，虫乱一汀烟。物役疏星后，孤情寒水边。客舟离故处，不远亦欣然。
舟晚
作者：钟惺
朝代：明
体裁：五言律诗

水天夜无色，所有者苍苍。细火沾林露，遥钟过浦霜。离秋犹未远，向晚只微凉。此外还堪着，清寒月一方。
舟晚
作者：钟惺
朝代：明
体裁：五言排律

舟栖频易处，水宿偶依岑。岸暝江逾远，天寒谷自深。隔墟烟似晓，近峡气先阴。初月难离雾，疏灯稍著林。渔樵昏后语，山水静中音。莫数归鸦翼，徒惊倦客心。
舟月
作者：钟惺
朝代：明
体裁：五言律诗

每旬无不见，每见辄云新。耳目何曾异，形神但觉真。入舟如好友，在水更宜人。别我更初半，孤灯又一身。
舟月·其一
作者：钟惺
朝代：明
体裁：古风

秋深夜苦多，月与之终始。万情俱愿息，流光独不已。夜亦有尽时，波间方屡起。
舟月·其三
作者：钟惺
朝代：明
体裁：古风

水夜独有月，秋亦难为清。光辉积而盛，众有莫能争。夜亦自有色，非皆因月生。
舟月·其二
作者：钟惺
朝代：明
体裁：古风

水月非不接，烟乃在其间。非惟无所累，孤光如更閒。共此一秋色，以类相往还。
舟月访赵凡夫寒山所居其先墓在焉赋赠二诗表其山志·其一
作者：钟惺
朝代：明
体裁：古风

不谓入户久，身始行山中。水石凡几里，坦步得始终。此山廿载前，无人山月空。居士开山意，一以孝思充。人所美丘壑，君作桑梓恭。高下奉先志，疏凿敢不躬。吁嗟志气壹，思理为之通。天人有幽赞，灵昧无不从。积岁殚顶踵，既成仍鸿濛。久住睹剥蚀，巧力亦既融。大哉风霜权，能灭斤斧踪。心力示来许，岂曰非天工。
舟次喜康虞先寄载酒醯诸口物到戏为六韵
作者：钟惺
朝代：明
体裁：五言排律

行行望意气，果以庶珍从。许我分三月，知君计一冬。仓曹方步送，驿使有舟容。制蓄功非易，缄题礼必恭。挈瓶亲检校，染鼎快遭逢。朝饱谁能待，今宵试佐饔。
舟泊云龙山下
作者：钟惺
朝代：明
体裁：五言律诗

群情仍一寂，舟与水俱宁。两岸冬惟野，千帆夜共星。钟声收广莫，人语警空冥。喜就佳山泊，重来放鹤亭。
舟泊吴江步寻周安期安仁
作者：钟惺
朝代：明
体裁：五言律诗

停舟非夙约，信步即君家。沿岸携初月，登庭及暮鸦。烛灯如有待，蔬茗自无加。也说明朝去，晨星在户斜。
舟至吕梁洪
作者：钟惺
朝代：明
体裁：五言律诗

半月徐州住，今朝下此滩。初旸波一分，积气野无端。人涉何其便，鱼游似不难。变迁川谷理，天险亦安澜。
舟过郭圣仆范漫翁二居士
作者：钟惺
朝代：明
体裁：古风

轻舟随风日，吾意有所寻。眺听在其内，林水方蔚森。沿洄凡屡变，所至为霁阴。新流周我舫，不必广且深。伊人寄静外，奇尚而素心。衡宇异郊郭，云烟接一林。
舟雨
作者：钟惺
朝代：明
体裁：五言律诗

昨宵犹自霁，今雨似非宜。积晦来无候，高云动未知。渚花昏岸岸，烟鸟白时时。颇讶添衣骤，舟寒水所为。
舟雪
作者：钟惺
朝代：明
体裁：五言律诗

稍厌终宵雨，今辰雪反奇。晚寒聊一变，朝爽遂如斯。洲白沙相似，烟青鸟不知。千帆同此泊，片笠去何之。
芜湖立春
作者：钟惺
朝代：明
体裁：七言律诗

七日途中序暗移，故乡风物已孜孜。园梅太早难相待，堤柳虽疏不肯垂。除岁春生微雨夜，客舟家共一灯时。入闽归楚明年事，此际茫然不敢思。
花山礼铜殿
作者：钟惺
朝代：明

一路阴晴屡不分，山中风候易纷纭。村过数日无红叶，江近双峰似白云。蛇虎夜深求忏度，鼓钟人定示声闻。可怜世外僧经济，金火须臾历劫勋。
范漫翁复自东郊移至城居故处·其一
作者：钟惺
朝代：明
体裁：五言律诗

残客诚为累，离群亦寡欢。寂喧无可出，去住已更端。岂必谋皆是，姑从意所安。琴书能恋主，不道屡迁难。
范漫翁复自东郊移至城居故处·其二
作者：钟惺
朝代：明
体裁：五言律诗

总不离郊郭，回环得故栖。邻皆无改井，树未暇成蹊。画每私良友，斋常听逸妻。存兹人外意，动定理应齐。
范漫翁画山水歌
作者：钟惺
朝代：明
体裁：古风

山水不言示以天，每听诗家画家传。性习所至笔或后，笔亦时过性习先。点染何尝不求似，似者有时不必然。迂作精神漫作形，虎头半处即其全。四十以后始盘礴，身世之外自起落。自许波澜已老成，视之反似学人作。吾闻老子能婴儿，恰是至人神化时。
茶诗·其一
作者：钟惺
朝代：明
体裁：五言绝句

水为茶之神，饮水意良足。但问品泉人，茶是水何物。
茶诗·其三
作者：钟惺
朝代：明
体裁：五言绝句

室香生炉中，炉寒香未已。当其离合间，可以得茶理。
茶诗·其二
作者：钟惺
朝代：明
体裁：五言绝句

饮罢意爽然，香色味焉往。不知初啜时，从何寄遐赏。
荅韩晋之秀才诗并书
作者：钟惺
朝代：明
体裁：五言律诗

怜君冰铁骨，风雅又多情。古学烦相守，高怀从此生。穷常欣创获，孤不废浮名。斟酌清和理，相期德有成。
董崇相要过金陵寺登所搆遂有亭
作者：钟惺
朝代：明
体裁：七言律诗

金陵面面蒋山灵，偶尔孤峰直此亭。数笏轩楹廉所积，一窗林水静堪停。稍离耳目曾经处，但觉烟霜亦异形。归路却寻残照下，回看钟梵在青青。
蔡敬夫仲冬书至云辰州十月已见梅花寄诗三首予未之答及兹再遣书使已是献岁三日此地梅放未匝辄书所见以报前诗
作者：钟惺
朝代：明
体裁：古风

君使发冬仲，已寄早梅诗。此地未见花，以何发清思。低徊不成报，待此花之期。再辱驿使至，献岁春前时。是时阅园梅，珍重不数枝。何为共岁寒，寒花独参差。君言辰酉暖，花亦有所私。天疏地则亲，花时听土宜。有似我与尔，同枝而早迟。计予花粲粲，是子叶纷披。花叶不相及，又若同心暌。以此早春秀，答君晚岁遗。凡物贵相代，岂在同荣衰。与君为久要，共此实累累。
蔡敬夫自澧州以诗见寄和之·其一
作者：钟惺
朝代：明
体裁：古风

每一接君诗，知君愧不尽。往往定慧心，见之赋比兴。札云苦吏牍，俗与劳相并。何以尘务中，穆如清风咏。乃知寄托殊，形神本渊净。以兹暇整情，何纷不可定。
蔡敬夫自澧州以诗见寄和之·其二
作者：钟惺
朝代：明
体裁：古风

俗本非一情，复何关吏牍。俗亦不必逃，君情岂易俗。盘错鍊神明，往来弥幽独。出兹慧寂心，恤此一路哭。朝廷与四方，标本相离属。急则治其标，标润本亦沃。民矧邦之本，易动患迟速。厝火积薪下，徙之赖良牧。素食长安中，手口皆拘束。岂如当一面，犹可舒臂足。贱子本薄劣，斟酌才与福。调燮力不胜，枢衡年已促。矢心在一麾，犬马犹堪服。君才难如此，矧乃予朴樕。谅秉翼翼心，如临渊集木。
虎丘访章眉生看残雪作
作者：钟惺
朝代：明
体裁：七言律诗

娄门雪未达明朝，到此泠然尚动摇。竹半夕阳随客上，岩前积气待人消。馀寒入腊留相护，远色兼晴坐可邀。想尔昨曾登望处，纷纷亲见下层霄。
虎丘赠别徐元叹
作者：钟惺
朝代：明
体裁：五言律诗

出城不言送，犹只作閒行。寒月虎丘路，孤灯明夜情。真文关世运，幽赏略时名。吾子尚良食，前途勿自轻。
蜀道九日
作者：钟惺
朝代：明
体裁：七言绝句

累日登山不记重，峡中九日客中逢。只今舆马平平处，何止家园上上峰。
补七月二十七日生日诗
作者：钟惺
朝代：明
体裁：五言律诗

忆前初度日，含意不能题。入耳欢相勉，惊心感自悽。闺人怨弧矢，宦子倦轮蹄。愧杀陶居士，兹辰返故栖。
补和杨文弱年丈书德山读元碑见寄之作
作者：钟惺
朝代：明
体裁：古风

枉渚犹脩竹，清湘多古烟。坦步辍思咏，静得文字缘。精神超砾莽，文质中塞渊。心形忽而止，遭异同所虔。作者标胜国，未穷金石年。剥蚀增时代，旷如邃古前。虚怀候其至，蹭蹬如恐迁。当其泮涣际，意满莫能先。思理蕴残断，不为钝者传。离合不可强，以待慧与专。误书思即快，不必得其全。一灵散群虑，半者有时圆。逢旧如创获，字句忽以篇。数载忆斯日，愿力亦云坚。
裴村望武夷山作
作者：钟惺
朝代：明
体裁：七言律诗

始信登临事亦艰，入闽遥揖此溪山。森森已自成簪导，历历非惟列髻鬟。众壑同时分早暮，一峰随处见灵顽。天工人巧无从说，元气淋漓斧凿间。
西山三首·其一
作者：钟惺
朝代：明
体裁：五言律诗

往往闻名胜，游踪到始知。兹焉随览涉，著处得幽奇。花鸟春难晚，林泉夏每迟。最怜才出郭，曲曲见沦漪。
西山三首·其三
作者：钟惺
朝代：明
体裁：五言律诗

过桥微径暝，稍不辨峰文。月散将残雪，烟迎欲堕云。洞岩窥气候，水木悟声闻。喧寂皆何往，空山方夜分。
西山三首·其二
作者：钟惺
朝代：明
体裁：五言律诗

屡有看山约，临时半去留。大都随意往，翻得尽情游。曲折无三里，层深已数丘。石苔非一致，潭水各能幽。
西湖早起
作者：钟惺
朝代：明
体裁：古风

人作湖中游，我止湖中宿。爱其朝与暮，清晖媚幽独。奔悦先人起，每逢西子沐。万柳饮朝光，初烟为之绿。游人未出城，溪山静无属。寂如坐中宵，残月被林麓。湖阴积欲流，晨曦润如沃。何人当此时，窃取娱心目。
西陵峡
作者：钟惺
朝代：明

过此即大江，峡亦终于此。前途岂不夷，未达一间耳。辟入大都城，而门不容轨。虎方错其牙，黄牛喘未已。舟进却湍中，如狼疐其尾。当其险夷交，跳伏正相踦。回首黄陵没，此身才出匦。不知何心魂，禁此七百里。梦者入铁围，醒犹忘在几。赖兹历奇奥，得悟垂堂理。
见姬人临妆看镜中腊梅花·其一
作者：钟惺
朝代：明
体裁：古风

有花非梅目以梅，兰蕙雪霜共体栽。色香自殊花同时，称名稍以腊别之。此花虽负梅之名，觉比梅花又深情。寒素能不废柔艳，不与同苦同其清。呼侬梅花侬不应，笑指此花是我生。朝夕与之共言笑，安得镜中不同照。今晨邀与共为妆，照色照香谁最妙。花在枝头不感人，有时怜影胜于真。将身入镜伴花影，忘却外边花与身。
见姬人临妆看镜中腊梅花·其二
作者：钟惺
朝代：明
体裁：古风

同向冬春为色香，以腊为名名独彰。何意邂逅承嘉运，岁寒同荐君子房。邂逅同房非偶然，君有玉台不敢专。人道入宫易为妒，侬言臭味易相怜。相怜一向同雪霜，今晨才共明月光。人与花枝共明月，声香欲尽清辉发。清辉非神亦非肤，花影反怜人影殊。寒花有情向人语，我见犹怜况老奴。此意不但在君前，看君出门然不然。
见月得起句因而成篇
作者：钟惺
朝代：明
体裁：五言律诗

寒月照欢怨，清川流盛衰。众形各自取，真宰亦何知。钟应山摧后，渠成水到时。此中机彀幻，未易使人思。
观周令滋米赵二石歌
作者：钟惺
朝代：明
体裁：古风

山水千秋照冥莫，影结为形成片石。高深坠倚各似之，写其精神与肤泽。杖笠遍寻限时地，图史卧游终格格。此石缩之作具体，以待山水倦游客。形色以外添清响，烟霜相戛寒湱湱。米赵好游始寄此，为与山水中无隔。拜手勒铭敢言玩，敬告来者幸无斁。君爱二石并其人，摩击之间成莫逆。模拓自是登临心，岂但鉴藏珍妙迹。是时主客凡六人，己未仲冬十之夕。
观日歌
作者：钟惺
朝代：明
体裁：古风

濛濛万象未勾萌，居天海间发其英。殷勤照我三万日，何惜一朝观其生。已非昨夜特未朝，去天趋亲海趋遥。一碧以上冠万光，光以内外星摇摇。此时星如不欲落，气之所至星光弱。人指万光作日光，良久日从碧中跃。新出于浴未暇圆，水风厚兮日犹薄。蹭蹬拍浮光无主，火金与水相子母。遵养时晦诸气中，赤黄去尽白始吐。目中空华谁所为，问日不知目当知。元化中边无定理，人各言其所见尔。不然此光以往天尚多，此时东西影如何。
观朱叔熙所藏唐拓云麾二碑颜柳白傅诸帖及米书
作者：钟惺
朝代：明
体裁：古风

人情固贵远，魏晋犹下风。纸墨出三唐，已与金石同。借观废寝食，心目行鸿濛。物苟诣其至，中古具羲农。一字一气运，道从而污隆。节义与风雅，颜面见数公。
观象台铜浑天仪刻漏
作者：钟惺
朝代：明
体裁：五言排律

制出何人手，年标异代君。篆存科斗迹，班上鹧鸪纹。古瓦栖朝露，孤楹抱宿云。九金来禹牧，七政准尧文。候较吹葭审，躔从累黍分。当时甘石辈，心目太精勤。
观象台铜浑天仪刻漏
作者：钟惺
朝代：明

制出何人手，年标异代君。篆成蝌蚪迹，斑上鹧鸪纹。古瓦栖朝露，孤楹抱宿云。九金来禹牧，七政准尧文。候较吹葭审，躔从累黍分。当时甘石辈，心目太精勤。
观颜鲁公所书茅山玄静先生李君断碑
作者：钟惺
朝代：明
体裁：古风

世人睹神物，不赏亦不忌。一落名山中，众灵必惊异。所以金石文，往往半完毁。运数虽不同，珍惜理无二。吁嗟唐以前，此山无一字。崎岖平原笔，摧折亦数四。残光照灌莽，去留不无意。逸姿寄典刑，妙情超劲气。如彼蹇蹇臣，反见为妩媚。此在颜书中，圆警最满志。中分幸两存，延津合亦易。不然或收之，断者曷能觊。
访元叹浪斋
作者：钟惺
朝代：明
体裁：五言排律

读诗交已定，相访庶无猜。室与人俱远，君携我共来。庭空常肃穆，树古自低徊。积学诚关福，居心亦见才。栖寻钦旧物，坐卧出新裁。寒事幽堪媚，冬怀孤更开。鸟声园所始，灯影漏先催。静者方成悦，冰霜照夜杯。
访友夏不值自朝坐至暮始归
作者：钟惺
朝代：明
体裁：五言排律

名士身难静，幽居事渐稀。约曾烦折柬，到尚喜留扉。敢以偕来众，而疑先去非。阶庭如有待，笔墨得相依。热客寻声返，寒吟抱影微。劳生分暇日，举体在清机。乍雨陂塘气，浮凉草树晖。此时坚坐意，不为迟君归。
访曹能始园居
作者：钟惺
朝代：明
体裁：七言律诗

选胜高低有所因，入门鱼鸟始相亲。扁舟转见山多面，一水围周阁数巡。幽感亭桥先入梦，天人宫馆本随身。浣溪夔府俱留宅，游止萧然意屡新。
访曹能始浔阳所住却寄
作者：钟惺
朝代：明
体裁：七言律诗

兴来兴止去留身，买宅浔阳却反闽。亭馆偶然来好友，江山终自待高人。近营谢墅莺花稳，久识匡庐面目真。未必君平今可得，赏文析义不无因。
访王德操居士曾晤于邹彦吉先生庄居
作者：钟惺
朝代：明
体裁：五言律诗

以尔知音者，犹存人外踪。溪声当薄暮，门径似深冬。双桧自今识，孤舟非乍逢。让乡前夜语，有约许相从。
访王闻脩年丈
作者：钟惺
朝代：明
体裁：七言律诗

一棹苕烟返自如，沿洄数息得幽居。新携登汎情无已，追味溪山话有馀。别后欲窥人外意，到来先睹案头书。问君婚嫁垂终日，可许当予作父初。
访赵凡夫寒山所居其先墓在焉赋赠二诗表其山志·其二
作者：钟惺
朝代：明
体裁：古风

天哀至性人，酬之慧与福。慧亦有圣狂，福亦有荣辱。君秉清净根，馀因及眷属。奥博友逸妻，闭门一佛族。共资津逮恩，双脩报鞠育。昏嫁累不多，有子兼式谷。空山焚诵时，声声在风木。谁令丙舍傍，豫为置涧谷。地既烦表章，人亦遂薖轴。岭谁名涅槃，应待君卜筑。何哉一朴心，经营妙伸缩。
访邹彦吉先生于惠山园
作者：钟惺
朝代：明
体裁：五言排律

青衿称弟子，白首拜吾师。隔岁虽相见，登庭亦太迟。烟霞身羽翼，松菊地威仪。鹤引舟寻胜，花因客展期。选声穷静理，结构换清思。泉响寒无著，山情月所私。游栖非偶尔，缘愿或先之。福德衡门在，频来自有时。
访陈眉公于舟因共集俞园
作者：钟惺
朝代：明
体裁：七言律诗

相逢各不愧闻声，一揖舟中见一生。名士去来关耳目，高人语默远机情。禽鱼于我心无隔，笔墨窥君道甚平。自是出山时最少，閒游未免致将迎。
识谭友夏所寄书语
作者：钟惺
朝代：明
体裁：古风

远游接新知，新者难遽陈。乍归逢故识，故者番然新。耳目善自易，庸人亦异人。嵇公通此术，可不厌嚣尘。有何七不堪，而为时所嗔。
诺讵那尊者岩偈·其一
作者：钟惺
朝代：明
体裁：六言诗

偶尔丧珠复反，急时扣钥相求。未免劳劳多事，世尊不合低头。
诺讵那尊者岩偈·其二
作者：钟惺
朝代：明
体裁：六言诗

未必衣珠真失，总缘岩石当开。自供罗汉游戏，不管山僧往来。
读元叹诗不觉有作
作者：钟惺
朝代：明
体裁：七言律诗

诗亡岂遂绝真诗，喜得其人一实之。怒骂笑嬉良有以，兴观群怨想如斯。禽鱼鸣跃丛渊下，草木勾萌雷雨时。巧力非天亦非我，后先机候可能思。
读林茂之所藏陈白云五言律七百首追赠
作者：钟惺
朝代：明
体裁：五言律诗

落落含毫际，茕茕织屦翁。一生穷老里，五字险夷中。眇矣置心眼，渊然具化工。似闻君痛哭，屡读不能终。
读豫约
作者：钟惺
朝代：明
体裁：古风

李老未忘骸，死前营夜壑。自谓出家儿，身世了无缚。灌灌身后谋，一塔申豫约。色身委圜扉，子神竟焉托。世无知我者，能杀亦云乐。偏逢高趣人，焚琴而煮鹤。
读马冲然民部诗喜赠
作者：钟惺
朝代：明
体裁：五言排律

本以意开物，岂惟才绝群。每惭师薄德，翻幸友多闻。一日知殊浅，千秋谊共殷。富宁甘作宰，书且欲归君。识力权今古，声情具质文。借名心未屑，请益礼何勤。鞭影俱非矣，樨香举似云。不须穷所至，言下已欣欣。
课除后园草屋客孟和茂之二首·其一
作者：钟惺
朝代：明
体裁：五言排律

园荒吾且废，君曰可幽居。爱此山川意，兼为朋友庐。才因称赏后，稍事扫除初。竹树行将乞，榛芜以次锄。繁宜先去甚，净亦自成虚。到处有衡泌，游栖常晏如。
课除后园草屋客孟和茂之二首·其二
作者：钟惺
朝代：明
体裁：五言排律

为此已云晚，从今渐亦清。重编篱有法，颇去草无名。居僻交宜恕，朋来趣共生。床移庭最净，杖就树初晴。疏密因时取，纵横各意成。闭门幽豁处，山月不难明。
谭友夏自越归晤别于锡山
作者：钟惺
朝代：明
体裁：五言律诗

衣边秋未去，霜气自湖阴。凡子吟能及，皆予梦所寻。分风来往路，计日聚离心。各指梁溪水，寒烟共一深。
豫章阻雨访朱郁仪宗侯群从子侄俱在坐赋赠
作者：钟惺
朝代：明
体裁：五言排律

岂独关江雨，征途不肯前。渴饥诚夙愿，进止有奇缘。投刺非徒尔，登庭已豁然。时名舟马内，道气杖舆边。怀尔如新霁，逢予属暮年。壮心羞视荫，閒语尽忧天。风好长松似，才难硕果全。诒谋文献永，食报子孙贤。逵渐同为羽，弓旌幸比肩。教家兼体国，忠孝定应传。
贺可上居士曾为予说楞严大义癸亥从予闽署重为披剥予出按部归遽尔言别感赋一诗
作者：钟惺
朝代：明
体裁：七言律诗

承事渊人屡未明，多惭夙昔善根轻。密因每向临时吐，大悔方从别后生。共坐夏秋无半月，相从闽楚几千程。他时傥接如来水，恰是今朝报子情。
贺可上自南都过访为予疏性相大义赋诗志感
作者：钟惺
朝代：明
体裁：七言律诗

寒江岁晚踏萧森，不是怀人命驾心。半月残灯晨夜少，一年远札雁鱼深。肯将口耳虚高义，自办肝肠领妙音。此别敢忘霜雪里，束书载笔特相寻。
赋得不贪夜识金银气
作者：钟惺
朝代：明
体裁：五言律诗

奇光深夜中，志气若为通。不觉川原秘，森然星月同。居心无欲恶，触物自清空。山鬼窥幽独，钦兹静者衷。
赋得陶士行母赠姚孟常母文太孺人
作者：钟惺
朝代：明
体裁：古风

截发一何苦，结友如不足。所求在宦达，未能超宠辱。不应如是母，教子以干禄。三读陶公传，悔此论未笃。晋室何等时，首足已翻覆。乱头养望人，何关于剥复。区区陶长沙，大厦之一木。其母知是子，才诚堪补浴。犹虑狃近图，有负于鼎轴。一片截发心，感励等恸哭。所以惜寸阴，孝哉守母勖。如彼仗剑人，刘项运已卜。死生虽不同，各具兴亡目。非无匪他志，足以树仪鹄。别有尊攘怀，自隐于膏沐。寻常柏舟言，难为此母读。
赠丹泉周翁
作者：钟惺
朝代：明
体裁：七言律诗

闻名久不信同时，敢谓今朝真见之。万石转丸如未动，群贤落笔即相知。儿皆白首身无恙，意在青山梦亦随。豫指馀年申后晤，劳劳翻虑我愆期。
赠凡公
作者：钟惺
朝代：明
体裁：五言律诗

犹是新披剃，头颅已飒然。悲欢兴愿日，五十拜师年。地若曾来后，机县未到先。游栖关志气，相待不无缘。
赠刘玄度孝廉为雷太史同年好友
作者：钟惺
朝代：明
体裁：五言律诗

精神堪警俗，耳目不知喧。就此机锋里，窥君静慧根。敏皆从好学，中岂厌多言。益见交非泛，吾师卓识存。
赠别朱无易郡侯计事毕暂还成都并答前见赠之作
作者：钟惺
朝代：明
体裁：古风

与公同北首，雁行略参差。公不废饯送，赠以孔硕诗。不自恤霜雪，念我行冰澌。执殳备前驱，我先公则随。玉帛太平色，车閒马既驰。蔼蔼王吉士，胡不呼载之。时哉有难言，与公同腹悲。先至即居者，主人焉复疑。佳山与佳士，用为饷客资。往往无意逅，能豁夙所思。感公好士意，辄敢举所知。谅公慎交心，杂客为公辞。王郎与马子，文其不在兹。轮蹄酒食场，良晤稀复稀。胡公独无冗，宴咏频相追。唯公不泛爱，所以多暇时。甚愧主人礼，犹愆西山期。今遂出都去，暂取栈道归。栈道胜峡中，见闻多所怡。青山无冬春，非以竹柏为。矧兹二三月，莺花方离离。送者二三人，不似诸侯仪。所送则朱公，二三人亦宜。
赠徐元晦
作者：钟惺
朝代：明
体裁：五言律诗

虽复未相见，十年知有君。端居偏致客，任侠况能文。难与今人道，尝闻我友云。昨逢贤访使，首问尔殷殷。
赠徐象一年丈并索其画
作者：钟惺
朝代：明
体裁：古风

吾友徐水部，文心本塞渊。比来于画理，自言心力专。文事子处后，孰能为之先。乃知文章道，世多草草焉。精神久寂寞，盘薄见其天。以此悟为文，瞻之已在前。能使今文士，内省思其愆。许我作数笔，郑重至经年。知子不宿诺，以待神之全。古之耽画人，宿生山水缘。胸中有高深，子笔我则弦。卧游在爪指，意各不能传。有时四壁响，峨峨泱泱然。
赠曾伯阳母
作者：钟惺
朝代：明
体裁：古风

历观真佛子，谁非慈孝人。悲哉为法故，乃以忧其亲。所赖母有志，明信同宿因。断臂获法宝，此真不失身。何况恋甘脆，区区菽水仁。多生固眷属，斯须作天伦。婆罗有此母，三途免苦辛。
赠李长蘅
作者：钟惺
朝代：明
体裁：古风

题君三绝君未领，看君意色何渊永。若登绝境已无馀，自兹以往复焉如。兴来兴止性情真，有意无意如其人。予家畜子寒林图，秋冬之际子精神。乞君再作无所拂，子意其当无苦物。
赠杨太公
作者：钟惺
朝代：明
体裁：五言排律

父子孙三世，文章富贵仙。唯其无物累，乃可谓天年。理数俱逢独，神人特与全。落花随所值，修竹至今然。济胜宁须杖，寻幽屡舍船。翻嫌天上苦，长乞住桃川。
赠焦弱侯太史
作者：钟惺
朝代：明
体裁：七言律诗

始见图书钟鼎人，后来典则古精神。惟予敢谓寻常事，在尔行将八十身。学礼于周兼杞宋，垂文自鲁逮关闽。不须更问苍生意，要使清时有凤麟。
赠熊生
作者：钟惺
朝代：明
体裁：五言律诗

家破犹存舌，身馀几剥肤。解骖惭越石，弹雀慎隋珠。鸿岂能因热，乌今且集枯。少年多畏路，就宿好踌蹰。
赠程彦之
作者：钟惺
朝代：明
体裁：五言律诗

岁岁君如此，相怜何日休。置身时地少，失职友朋羞。穷岂皆诗罪，饥仍为醉谋。赠钱聊俭用，前路不堪游。
赠罗童子国香
作者：钟惺
朝代：明
体裁：古风

流水无巨细，所贵者清深。罗郎互乡产，眉宇乃萧森。赖无师与友，宿物未入心。发语自空灵，时时出妙音。辟彼湜湜沚，安流石涧阴。对之悦心目，其源不必寻。东西在所决，勖哉须酌斟。
赠苍麓老僧
作者：钟惺
朝代：明
体裁：五言律诗

逢君亦不迟，已是再来期。猿鹤曾无怪，巾裾有所疑。人天中国老，须�外真师。好记今年夕，空山初月时。
赠邹太公臣虎尊人
作者：钟惺
朝代：明
体裁：五言律诗

以子识其父，于翁殊不然。在家羞教谄，去国幸归全。一命心忘却，三牲世有焉。未知忠孝事，论定果谁贤。
赠钱丈
作者：钟惺
朝代：明
体裁：古风

子瞻酿酒亦蓄药，身无所与乐人乐。意广虽无人我殊，主人本领亦觉疏。君负高怀术复奇，一身二长兼有之。使世不病复不醒，而我能饮又能医。疾者在门客在席，悯悲欢喜颜常集。饮酒长教歌舞佐，施药仍将衣食给。问君何利乃为尔，自适其志遑他及。贤吏造请时一报，偃室澹然如未入。
赠陈翁七十
作者：钟惺
朝代：明
体裁：五言律诗

七十寻常事，如君可曰希。直心能入世，古道本忘机。贤贵多分席，官私少叩扉。高年叨赐爵，无改旧冠衣。
赠陈荆生
作者：钟惺
朝代：明
体裁：五言律诗

吾子自称诗，人皆曰画师。此中深有寄，其意莫能知。笔墨非徒尔，亲朋随所之。古来负绝技，隐德类如斯。
辛亥元日早朝
作者：钟惺
朝代：明
体裁：七言律诗

火城渐簇大明宫，随例嵩呼岁岁同。残雪在帘如落月，轻烟半树信柔风。金支缥缈春阴外，碧落参差夜气中。却忆庚寅元日事，廿年天语不曾通。
辽阳陷后闻友人张任甫先赴参谋之召得书询知尚未出关欣慨交心勉其后图
作者：钟惺
朝代：明
体裁：古风

君有吞胡志，时无御众才。无故驱出关，委敌亦足哀。频年壮士去，君见几人回。犁庭名洵美，谁实受其灾。为兔而忌狗，别自有覆培。骑劫代乐毅，贼喜士气颓。预知有今日，不待败音来。城亡义军死，宁止四万哉。闻君方被檄，引衣就行枚。非不钦壮志，巢卵恐同摧。捐躯属无名，为君中徘徊。智勇生有限，疆土犹可恢。书来知辽陷，君犹在燕台。从此宜审择，努力收馀灰。
过文启美香草垞
作者：钟惺
朝代：明
体裁：七言律诗

入户幽芳小径藏，身疑归去见沅湘。一厅以后能留水，四壁之中别有香。木石渐看成旧业，图书久亦结奇光。君家本自衡山出，楚泽风烟不可忘。
过文文起孝廉药圃赋赠
作者：钟惺
朝代：明
体裁：五言律诗

贤者后如此，何如亲炙情。况非资祖德，自不愧时名。一语足文献，二园难弟兄。扁舟吴越路，似复为君生。
过浅
作者：钟惺
朝代：明
体裁：五言律诗

寂然舟共水，中夜忽同声。里鼓不遑报，岸灯无故生。半旬群策屈，一间万夫争。前后终当济，先人自物情。
过溪至万年宫舟历六曲上天游观宿 其三 卧龙潭
作者：钟惺
朝代：明
体裁：五言律诗

武夷溪妙处，不以浅深求。山势有时止，潭声至此幽。鱼龙千古夜，陵谷一隅秋。却自能冲照，燃犀无可搜。
过溪至万年宫舟历六曲上天游观宿 其四 云窝，陈少司马幼溪所住
作者：钟惺
朝代：明
体裁：五言律诗

溪山将半处，止此意何如。早入高人眼，先成静者庐。笋茶随所取，妻子可同居。井灶犹堪问，鸠巢借鹊馀。
过溪至万年宫舟历六曲上天游观宿·其一
作者：钟惺
朝代：明
体裁：五言律诗

丘壑最深处，不离衢路间。静喧争一渡，次第入诸山。流去峰相顾，舟停石所攀。回看溪未远，车马几曾閒。
过溪至万年宫舟历六曲上天游观宿·其二
作者：钟惺
朝代：明
体裁：五言律诗

登山从水始，此理有难言。一棹声将没，孤峰影若存。不须将某处，定以属何源。曲直成单复，牵攀变客魂。
过溪至万年宫舟历六曲上天游观宿·其五
作者：钟惺
朝代：明
体裁：五言律诗

莫谓看山便，于兹几度行。归途才信宿，游事亦经营。不雨兼能月，方春恰又晴。苍苍烟杳外，下视候分明。
过王幼补感赋
作者：钟惺
朝代：明
体裁：七言律诗

老来相对似残冬，亲串虽存渐下舂。丧子君犹馀硕果，为官予已见龙钟。鹿柴无恙经年别，鸡黍依然旧日供。但得长留衰病在，莫辞村市互过从。
过王永启小阁同友夏时永启病后
作者：钟惺
朝代：明
体裁：五言律诗

亦自登斯阁，今朝怀共开。莺花当病起，风日有朋来。如入城中舫，兼临江上台。佳情原未废，户内可徘徊。
过胡彭举
作者：钟惺
朝代：明
体裁：五言律诗

五载未曾到，庭中如昔閒。所添惟一石，何异在深山。怀值秋冬际，人来冰雪间。自然费幽意，永夜不能还。
还至归州
作者：钟惺
朝代：明
体裁：七言律诗

最喜兹州唤秭归，归舟闻此各依依。不辞过峡三声苦，且与征途九折违。问答渐听乡语近，逢迎宁计主人非。独馀一副酬知泪，忍向西陵道上挥。
还至无锡再晤邹彦吉先生
作者：钟惺
朝代：明
体裁：七言律诗

归帆犹带别时霜，道路无多计日长。游尽未残山雪影，到迟堪待涧梅香。念予寒夜舟何处，对此良朋水一方。但记去来皆见月，中间阴霁亦相忘。
送五弟快还楚迎家尊赴吴中教职
作者：钟惺
朝代：明
体裁：五言律诗

数往惭吾弟，微官累老亲。公私言浩荡，俯仰事酸辛。壮齿轻诸役，全家就一贫。孤舟兼孝友，勉矣服劳人。
送人游匡庐九华
作者：钟惺
朝代：明
体裁：七言律诗

晚游匡岳亦非迟，囊有真形画有诗。置我一丘差不恶，怜君三绝独无痴。心谙胜迹如曾到，山喜清人似故知。叩罢彭郎逢九子，寄言余欲往从之。
送南大司马黄公移督戎政时有辽警
作者：钟惺
朝代：明
体裁：五言排律

治极思军旅，才难见老成。主忧臣子辱，师吉丈人贞。箸在前筹近，车从熟路轻。据鞍今壮志，横槊旧间情。堪岂仍言让，闻宜即戒行。临秋方肃杀，会日可清明。戎以何为政，京徒尚有营。守攻须早计，调募忍相争。体国宁推命，安边耻得名。勇谋疆吏事，庙算仗精诚。
送可上暂还永新订明年之约二首·其一
作者：钟惺
朝代：明
体裁：五言律诗

只如行脚者，瓢笠孑然来。为许予重到，因宽尔暂回。友朋容易散，生死默相催。最是蹉跎处，离群眼倦开。
送可上暂还永新订明年之约二首·其二
作者：钟惺
朝代：明
体裁：五言律诗

近家偏不问，到此却思归。往教诚为幸，相辞未必非。翻因回棹速，深悟现身希。自有当机日，逢君再叩扉。
送商孟和秋试后归闽
作者：钟惺
朝代：明
体裁：五言律诗

数千里就试，却向榜前归。率尔为来去，看君无是非。江花揖酒近，堤柳泊舟稀。不敢便言别，回帆红叶飞。
送汤去执从程时鸣明府之巩县应其馆聘兼柬时鸣
作者：钟惺
朝代：明
体裁：五言排律

不忍舍君去，胡为复劝行。暂缘俯仰计，强割别离情。所赖贤明府，伊予旧友生。依人占识鉴，食力见幽贞。明发即千里，今宵坐几更。不知书记外，暇日亦何营。
送王永启归省兼示董崇相
作者：钟惺
朝代：明
体裁：五言律诗

已俱忘是客，先别我还闽。直倘能存道，贫今可见亲。非无逢世术，难作负心人。有友知君孝，全归不失身。
送茂之南归·其一
作者：钟惺
朝代：明
体裁：五言律诗

不谓还家决，题诗送子迟。言归虽累日，赋别必临期。明夜成今昨，他乡屡合离。遥思初去后，当似未来时。
送茂之南归·其二
作者：钟惺
朝代：明
体裁：五言律诗

客程容易改，迟日意何如。无那亲相待，兼之岁聿除。朋尊须夜半，子舍及春初。欲寄南中讯，含情畏作书。
送荆延卿罢丹徒令归
作者：钟惺
朝代：明
体裁：七言绝句

如君不去欲何云，声酒山川半属君。不信身为方外吏，閒时看取旧弹文。
送菊·其一
作者：钟惺
朝代：明
体裁：七言绝句

北土寒多菊反先，尚留春色至明年。幽香不待冬催尽，归在繁霜十月前。
送菊·其二
作者：钟惺
朝代：明
体裁：七言绝句

香色非无意态斜，江南篱落正交加。安知不共归舟去，更住金陵隐者家。
送董崇相予告还闽兼柬曹能始
作者：钟惺
朝代：明
体裁：五言排律

见君来岁暮，今又道归闽。终始须明旨，行藏匪小臣。一腔忧国念，半载杜门人。自有施于政，非无著此身。閒寻岩洞旧，静阅奕棋新。寄问东山伴，沈冥意果真。
送谢吉甫入都兼寄彦甫
作者：钟惺
朝代：明
体裁：五言律诗

年少称同学，乡书附令兄。一双仍待价，第五本齐名。我病宜先老，君才见晚成。作宾今上国，即此是家声。
送谭友夏里选北上应京兆试·其一
作者：钟惺
朝代：明
体裁：五言律诗

老至畏分手，送君观国光。如何征路苦，翻愿别时长。坦步高文售，加餐病母康。缘兹宽内顾，留滞亦嘉祥。
送谭友夏里选北上应京兆试·其三
作者：钟惺
朝代：明
体裁：五言律诗

少予年一纪，犹作后时看。自是知名早，非关待价难。弟兄分笔墨，乡国换衣冠。莫羡王阳绶，相期路正宽。
送谭友夏里选北上应京兆试·其二
作者：钟惺
朝代：明
体裁：五言律诗

我游君独处，君出我端居。家国分身是，升沉易地如。友朋咸劝往，车乘莫教虚。况值莺花月，沿途似故庐。
送邹臣虎年丈南归
作者：钟惺
朝代：明
体裁：古风

天渊乱鱼鸟，不待虞罗施。四牡虽蹙蹙，不容不驱驰。何必求其故，世久欲君归。寂寞尝才士，恬躁自兹时。周防亦已晚，矜忿非所宜。辞荣蹈刃易，中庸不可几。天人方未定，君子敬其仪。
送郑季卿之金陵兼寄书南中所知
作者：钟惺
朝代：明
体裁：古风

昨者看君无去意，朝来忽定南行计。远别应作数日恶，君今发口何容易。金陵故人无亲疏，一日二日难作书。书札有无意恐殊，欲作不作中踌躇。君言传语终泛泛，随笔数行自有馀。君欲买宅秦淮老，为君卜邻难草草。左方幸虚一笏地，迟我数年移家至。
送陈正甫先生之少农任
作者：钟惺
朝代：明
体裁：五言排律

侧席思元老，持筹借大农。邦家心笃挚，出处迹雍容。默默观时静，迟迟赴命恭。国储聊暂佐，圣眷有攸钟。遍地闻徵调，频年议守攻。循良生不易，参罚数难供。腹馁徒剜肉，膏残况养痈。此途尤掣露，他事半弥缝。爱莫能相助，思真欲往从。杞忧无损益，蒿目有夔龙。
送雷实先以京兆司李迁滇中郡丞还楚
作者：钟惺
朝代：明
体裁：五言排律

一身三作令，十载两为丞。直以投荒去，犹将晋秩称。留钱诸叟记，载石后人惩。盗止轻张敞，威伸忌李膺。孤舟辞建业，初服在江陵。时论何须定，君心本不竞。
送韩孟郁孝廉还岭南
作者：钟惺
朝代：明
体裁：五言律诗

送客岁将尽，别情能勿穷。题诗何所道，对语不堪终。岭树冬难雪，河桥晚易风。同来君最久，亦已返山中。
送马仲良榷吴关
作者：钟惺
朝代：明
体裁：古风

燕地信风尘，俱留反成趣。吴门自清华，独往意反牾。以兹分素交，征途共朝暮。维夏发春明，舟车何时驻。荷荡千人观，枫桥六月路。同游景事佳，徘徊中反顾。两度居燕中，君皆先我去。此行别两人，悄然生百虑。
送龙君御观察再之湟中
作者：钟惺
朝代：明
体裁：五言排律

戎马湟中地，如君往讵宜。从来要害处，特用老成为。天欲优文士，途方喙属夷。轻车原熟路，缓带且荒陲。简练屯田议，悲凉出塞诗。朝廷倚充国，枕席过王师。
选蔡敬夫诗讫寄示三律·其一
作者：钟惺
朝代：明
体裁：五言律诗

君庸不自知，必待我商之。要以古人眼，深看今日诗。直期于见道，污岂至阿私。亦自关吾识，安容苟尔为。
选蔡敬夫诗讫寄示三律·其三
作者：钟惺
朝代：明
体裁：五言律诗

去取了无忌，惟君知我诚。匪徒文字理，要自友朋情。藏亦何妨出，多当不易精。留兹严冷意，事事与相成。
选蔡敬夫诗讫寄示三律·其二
作者：钟惺
朝代：明
体裁：五言律诗

自处不能恕，于君敢二焉。即今予所舍，犹使世堪传。甲乙何关俗，春秋颇责贤。细观新旧作，损益有由然。
途中新月
作者：钟惺
朝代：明
体裁：五言律诗

马上路残处，山中月出初。方将行未至，岂可照无馀。光作长宵始，消惟新水如。家居人不觉，寒火半扉虚。
遣使吴门候徐元叹云以买岕茶行
作者：钟惺
朝代：明
体裁：七言律诗

犹得年年一度行，嗣音幸借采茶名。雨前揣我诚何意，天末知君亦此情。惠水开时占损益，洞山来处辨阴晴。独怜僧院曾亲焙，竹月依稀去岁情。
邸报
作者：钟惺
朝代：明
体裁：古风

曰余生也晚，前事未睹记。矧乃处下流，朝章非所识。三十馀年中，局面往往异。冰山往崔嵬，谁肯施螂臂。片字犯鳞甲，万里禦魑魅。目前祸堪怵，身后名难计。迩者增谏员，鼗铎略已备。褒诛两不闻，人人争慕义。请剑等寻常，折槛何容易。撩须料不咥，探颔何须睡。众响忽如一，一辞申数四。己酉王正月，邮书前后至。数十万馀言，两三月中事。野人得寓目，吐舌叹且悸。耳目化齿牙，世界成骂詈。哓哓自哓哓，愦愦终愦愦。雄主妙伸缩，宽容寓裁制。并废或两存，喧墨无二视。下亦复何名，上亦复何利。议异反为同，途开恐成闭。机彀有倚伏，此患或不细。遘兹不讳朝，杞人弥忧畏。
邺中歌
作者：钟惺
朝代：明
体裁：古风

城则邺城水漳水，定有异人从此起。雄谋韵事与文心，君臣兄弟而父子。英雄未有俗胸中，出没岂随人眼底。功首罪魁非两人，遗臭流芳本一身。文章有神霸有气，岂能苟尔化为尘。横流筑台拒太行，气与理势相低昂。安有斯人不作逆，小不为霸大不王。霸王降作儿女鸣，无可奈何中不平。向帐明知非有益，分香未可谓无情。呜呼，古人作事无钜细，寂寞豪华皆有意。书生轻议冢中人，冢中笑尔书生气。
郭圣仆五十诗
作者：钟惺
朝代：明
体裁：五言排律

世多同面目，子独具精神。癖贵居心净，痴多举体真。每观三代物，用养百年身。长岂嫌齐户，孤难在卜邻。无生方是寿，与我自相亲。法界留君住，寥寥予数人。
郭景纯墓
作者：钟惺
朝代：明
体裁：五言律诗

奇人万古宅，不肯不崚嶒。以此江中月，为君地下灯。山川因爪发，神鬼守缄縢。危石凭何力，飞流未敢崩。
采雨诗
作者：钟惺
朝代：明
体裁：古风

连雨无一可，不独梅柳厄。可助茶神理，此事差有益。置瓮必中庭，义不傍檐隙。岂不速且多，污滥亦堪掷。志士羞捷取，先难而后获。网罗仗匹素，承藉敢言窄。取盈亦人情，反喜溜声积。遣婢数持灯，验其所受迹。用蠲苦雨情，听之遂终夕。
金岭驿与王带如年丈夜谈
作者：钟惺
朝代：明
体裁：五言律诗

久思今夜话，斯意想同然。屏骑予宜往，携尊子肯先。见闻生一别，师友异三年。促膝惊心事，茫茫秉烛前。
钟惺
作者：钟惺
朝代：明
体裁：七言绝句

沿回十五六年中，早晚长安局几终。阴晴俱从中路变，教人何处学占风。
钦山渔仙洞寻龙君御所住观其刊凿之迹
作者：钟惺
朝代：明
体裁：古风

楚人事黔役，能无山水情。所得乃在楚，特以黔为名。如彼蜀三峡，其险半于荆。陆行问桃源，灵奥寄水程。所以起辰州，三日聊舟行。穿石望而足，水心恨未停。晚泊钦山下，获与幽愿并。静者领斯山，意匠妙经营。搜抉毕智勇，虎穴不得宁。颇负康乐才，要与陵谷争。灵怪为之逊，吏民乃不惊。停舟山雨内，舟停山亦晴。榱桷与岩峦，左右烟中生。屈曲行螺中，子所谓瓮城。往往意所息，辄值隙之平。数折圣珠洞，兽迹所纵横。如何有宋刻，笔体老而清。可见虎穴先，禅者之户庭。古来幽奇地，人兽居相更。冥心观去住，鸠鹊开其明。
钱时将自吴过访因谒梁水部于芜湖反再见予送之归吴
作者：钟惺
朝代：明
体裁：古风

士能苟读书，无文亦自可。篇章日日传，吾知腹未果。钱生学道人，著述不妨夥。案之皆精博，孔释如观火。别予谒梁公，反不忘见我。离久如初逢，去鹤空中堕。归吴卧冰霜，经籍以自裹。
长生馆诗
作者：钟惺
朝代：明
体裁：五言律诗

湖山于此积，鱼鸟欲成围。是物皆生趣，何人无善机。来惟言眺咏，久乃共归依。颇悟因缘事，其中导引微。
问茂之病
作者：钟惺
朝代：明
体裁：五言律诗

君病年年事，寻常渐不忧。神明安可恃，朋友代相谋。药价贫偏贵，花时好未酬。因思南郭外，不易是同游。
闻友夏下第喜其五弟正则荐乡书
作者：钟惺
朝代：明
体裁：七言律诗

看君诸事称心多，历试其如一第何。囊璧身藏疑化石，园荆手植转成柯。兄兼父教收全绩，母见儿归豁积疴。门内乘除堪悟取，读书学道更无它。
闽归屡过寒河始有此赠·其一
作者：钟惺
朝代：明
体裁：七言律诗

每经信宿意难谖，尽室何脩住此园。月出初冬知夜好，风来半树觉秋存。影移径竹如他处，响落溪烟只一村。予始得归君欲去，孤灯珍重水边言。
闽归屡过寒河始有此赠·其二
作者：钟惺
朝代：明
体裁：七言律诗

渐熟新居似宿成，到家未久几经行。冬留残霁添山色，月带初寒照水声。桥径寻常开别想，亭台隐略换佳名。诛茅向欲分馀地，我住君来异日情。
陆君启衙斋望庐山晴雪
作者：钟惺
朝代：明
体裁：七言律诗

山下斋头远渐平，春光明灭递相生。千峰别作空中色，万象俱争雪后晴。散比轻烟微有着，悬如乱瀑但无声。匡君自捧全身出，免却冲寒顶上行。
陈中丞正甫自晋贻书白门极为相念感答时将以南少司农莅任于此
作者：钟惺
朝代：明
体裁：七言律诗

十年逵渐陆沈间，屡见时情国步艰。如某一官何足道，惟公千里亦相关。图书颇愧封疆苦，花鸟微沾岁月閒。重地安危元老在，暂容流寓不须还。
降自孔子崖循黄华洞止焉
作者：钟惺
朝代：明
体裁：古风

山有挟而胜，不专在高寒。粲粲黄华洞，声光夕阳间。万松裹泉石，往复多其端。泉不壁而瀑，松不风而湍。层峦或漾之，偃仰生微澜。岩壁不自主，烟日静而安。萝石相磴栈，屈曲自纠蟠。虽无人上下，其势若牵攀。以其处山半，末力厥维艰。游者曰登岱，遂不复降观。
除夕喜雪
作者：钟惺
朝代：明
体裁：五言律诗

雪期争一夕，要以腊为功。幸不过春后，非专报岁终。新茶泉脉至，宿麦土膏通。无限天人事，灾祥在此中。
除夕守岁子丘茂之宅时子丘与孟和居易至自吴门
作者：钟惺
朝代：明
体裁：五言律诗

好住虽君宅，终为客子身。所欣来远道，各自有周亲。尽室庑边夕，明年江上人。秣陵才到晓，便已历冬春。
除夜同胡元振王子云李宗文守岁江夏客寓
作者：钟惺
朝代：明
体裁：七言律诗

积几宵晨过五旬，为官为客半生身。隔年煖气迎新岁，连日晴光作好春。灯烛无多今夕语，主宾全是异乡人。寻常悲乐言朋友，此际相依始觉亲。
陷石堂
作者：钟惺
朝代：明
体裁：七言绝句

数穷劫坏佛居移，桥洞横斜陷石为。借作桃源门自可，就中成毁不须知。
隋大业十一年镬歌
作者：钟惺
朝代：明
体裁：古风

大哉形神相亭毒，金铁斯寿众形促。若将神气视金铁，金铁犹为有形属。大业之镬到于今，水火退尽存者金。以置佛前配古塔，后人不信为釜鬵。天道三十年一变，后火前薪不相见。一铁万古此声色，宛对铸者刻者面。自唐以后诸不朽，有此镬时皆未有。吁嗟形反能不化，不以精粗为近久。
隔雨听鼓吹歌宴俞仲茅驾部水榭作
作者：钟惺
朝代：明
体裁：古风

池水澹澹秋飕飕，夜中听睹寒相周。主人哀乐本异人，喧静不同同其幽。有声落叶哀蝉内，难向叶声蝉声求。池月倦来檐雨代，灯光欲去去不收。始知雨外有繁响，化为寒雨鸣中流。一雨秋薄中难障，鼓音人语出两头。此时地天人一籁，悲哉隔雨不隔秋。
集净业寺水次再过十方庵看荷花因宿其中·其二
作者：钟惺
朝代：明
体裁：五言律诗

每忆经行处，重游胜昔游。往来能渐熟，耳目自多幽。水气穷昏旦，林声阅夏秋。晚花不无意，客散独相留。
雨中柬茂之病
作者：钟惺
朝代：明
体裁：五言律诗

不出畏佳日，却云风雨宜。君虽私药物，众亦负花时。卧只如高士，愁偏及静思。留春应有待，清霁故迟迟。
雨中舟发怀别所欢
作者：钟惺
朝代：明
体裁：五言律诗

苦雨今巫峡，行云昨楚江。助情成隔岸，怀梦草当窗。烟想湘裙六，波思洛袜双。总无人共载，愁唤玉湖艭。
雨发九湾至归州
作者：钟惺
朝代：明

乱山无清晓，云水但稠浊。累日行重岚，丛密何由豁。安知兹壁外，不有朝暾跃。颓云初离洞，流出将焉托。岭半一人家，如鸟巢阿阁。人语向空濛，烟火出冥漠。隔江望秭归，残阳见井郭。胡为既济后，昏暮犹墟落。
雨发九湾至归州
作者：钟惺
朝代：明
体裁：古风

乱山无清晓，云水但稠浊。累日行重岚，丛密何由豁。安知兹壁外，不有朝暾跃。颓云初离洞，流止将焉托。岭半一人家，如鸟巢阿阁。人语响空濛，烟火出冥漠。隔江望秭归，残阳见井郭。胡为既济后，昏暮犹墟落。
雨发裕州
作者：钟惺
朝代：明
体裁：七言律诗

歇马驱车每夜分，关鸡曾未梦中闻。雨馀残月去尘久，露下寒星照客勤。虫自乱鸣非属和，鸥于相值偶为群。生来泽国安卑湿，连日南行皆水云。
雨后滁州道中
作者：钟惺
朝代：明
体裁：六言诗

雨过石头齿齿，风残波面鳞鳞。鸟啼深涧才晓，花落空山尚春。
雨后灵谷看梅花·其一
作者：钟惺
朝代：明
体裁：五言律诗

花时同所惜，各有看花情。念我三年客，于兹两度行。孤心多在雨，众意但言晴。水雪成香国，知从何树生。
雨后灵谷看梅花·其二
作者：钟惺
朝代：明
体裁：五言律诗

曰为梅花至，松阴先看山。此怀难以喻，其事自相关。共在香光内，分行涧壑间。却思人散后，寒月守潺湲。
雨宿会圣岩
作者：钟惺
朝代：明
体裁：古风

灯光入幽薄，金碧照石土。夜雨间流泉，风竹连晨鼓。意象了不关，相与无相与。空山�卧人，虚怀而听睹。
雨泊二首·其一
作者：钟惺
朝代：明
体裁：五言律诗

水程元有准，舟雨若为增。去市犹三里，依村只一灯。屠沽崖户少，豆麦野人矜。静海容刀路，经旬到未能。
雨泊二首·其二
作者：钟惺
朝代：明
体裁：五言律诗

既雨兼之晚，孤帆莫适从。闭门烟际寺，篝火水边舂。稻蟹舟人夜，风涛客子冬。暂将乡思放，动息亦从容。
雨行巫山
作者：钟惺
朝代：明
体裁：古风

我行近巫山，欲识巫山面。此峰名十二，一峰了不见。白云如积水，怀山浩以瀚。云满谷皆波，两崖才若岸。
雪后保定饮同年夏正甫司理
作者：钟惺
朝代：明
体裁：五言律诗

往往经河北，奇寒早着人。严冬行数次，今岁似三春。雪罢能为月，宵中欲向晨。因君风韵胜，池阁亦清真。
雪夜同孟和作
作者：钟惺
朝代：明
体裁：五言律诗

屈指王程尽，惊心岁事终。三冬无日别，一雪此宵同。食息思南土，衣裘试北风。朝行能霁否，片月晚寒中。
雪集茂之馆
作者：钟惺
朝代：明
体裁：五言律诗

白门三度雪，皆以待幽人。閒理闭门事，堪迟见客身。澹然相语默，别自有宵晨。竹石残冬里，清寒见远神。
静海县
作者：钟惺
朝代：明
体裁：五言律诗

此县已名海，我行将近齐。两旬三百里，八口一舟栖。积水天同侧，晴冬野亦迷。前途正岁暮，霜雪莫凄凄。
题吴孟子念佛图
作者：钟惺
朝代：明
体裁：五言排律

女子难于感，斯言始雪之。看他兴愿日，先我发心时。佛不轻新学，君当作导师。欲令常自见，未许老夫窥。面目真开示，巾裾俨受持。最羞称小妇，久誓觐弘慈。水月杨枝證，清凉药草知。林泉间步立，三七内思惟。但以因缘事，仍祈福慧儿。不然痴眷属，长此亦奚为。
题孟和兰石画扇赠魏士为年丈
作者：钟惺
朝代：明
体裁：五言律诗

片石何其介，丛兰但有幽。自然能臭味，不复异坚柔。并立原无附，相怜不待求。同心谁證取，疏竹数枝秋。
题小东山赠王翁
作者：钟惺
朝代：明
体裁：七言律诗

三十年前解绶还，今朝才有小东山。四时花月寒暄里，百里耕桑坐立间。微禄买山言未易，佳儿扶老命维艰。所期杖履长无恙，岁得从君一度閒。
题尤时纯农服小像
作者：钟惺
朝代：明
体裁：七言绝句

袯襫祁寒暑雨身，别将忧乐寄精神。记从何处曾相识，七月豳风内一人。
题张金铭纸帐
作者：钟惺
朝代：明
体裁：古风

捣茧成帷古香裛，入秋须此独何急。君言密理胜轻容，容易秋声不得入。果尔不入秋声悲，幽梦应无阑出时。
题徐生山居图
作者：钟惺
朝代：明
体裁：古风

古之历落人，人不可衣食。又况可得居，一枝如鸟息。愚公庇天下，不苟德所识。徐生虽相依，雅亦能自立。肯于汎爱中，求分万间一。愚公独重之，幸舍与栖集。既贵长且贤，下交无倦色。生亦安庑下，以明愚公德。张公画隐人，长者年七十。高愚公古谊，图之以特笔。
题李长蘅寒林图
作者：钟惺
朝代：明
体裁：七言绝句

苍然一片深寒里，才著萧疏四五株。但作千林风雪看，凄声遥影不曾无。
题林茂之画壁
作者：钟惺
朝代：明
体裁：古风

胸中既有真山水，壁上何知非绢纸。约略山云肤寸间，汨汨俄焉润图史。意所才见笔辄追，不然过眼将失之。有时伸纸乞君笔，未必风神能若斯。
题画
作者：钟惺
朝代：明
体裁：七言绝句

孤树何曾近寸波，偶添舟影即寒河。高人宛在茅堂里，却悔从前点染多。
题画送沈朗癯入庐山兼寄憨公·其一
作者：钟惺
朝代：明
体裁：五言律诗

犹未除须发，先能断肉妻。晨星惊老宿，秋色引遐栖。瀑过层层树，桥藏曲曲溪。杳然云树里，奔悦漫成迷。
题画送沈朗癯入庐山兼寄憨公·其二
作者：钟惺
朝代：明
体裁：五言律诗

泉石冥游迹，幽明默护身。出家超将相，度世答君亲。水观神三界，山行影一人。远公迎汝处，寒月石门新。
题秋山读书图
作者：钟惺
朝代：明
体裁：五言律诗

中岁知名久，于今思读书。扪心时自愧，屈指岁无馀。图史空成架，溪山未定居。何人秋色里，怀抱古今如。
题茂之所书刘慎虚诗册
作者：钟惺
朝代：明
体裁：古风

只兹十四章，鍊气已成液。如何平生勤，一字勿苟益。陶公坐高秋，俗士不敢入。不受人去取，孤意自先立。何以庄严之，妙茧与良笔。何以展对之，新柳及初日。所贵如其诗，意皆存简寂。
题范素容所作孟和兰竹画扇
作者：钟惺
朝代：明
体裁：五言绝句

南国多兰竹，风烟写未真。沅湘魂一段，消付管夫人。
题葛澹渊廷评署中巢居
作者：钟惺
朝代：明
体裁：七言律诗

古查覆水即巢居，流影交加荇藻如。鱼鸟不争人事外，天渊无禁吏情初。閒看早燕来称贺，拙引春鸠与共庐。俯罢鷇音何所寄，钓矶仍借一枝馀。
风止
作者：钟惺
朝代：明
体裁：五言律诗

如此风犹定，披衣惊所闻。霜村晴一半，烟水晓平分。天远雁无字，波閒鸥不群。江湖阴霁事，行止属纷纭。
风阻蔡村念吴康虞候于前路
作者：钟惺
朝代：明
体裁：五言律诗

致子久于待，因予先有期。阴晴非在我，川陆不相知。未睹舟同阻，应嗔到独迟。若过重九后，更是月明时。
飞云岩
作者：钟惺
朝代：明
体裁：古风

吾闻山出云，岩则云之室。兹岩云所为，云与山为一。山云老亦坚，浮者化而实。初至怯空游，梯磴乃历历。下上于其间，步步可游息。石以云为神，云以石为质。石飞云或住，动定理难诘。草树过泉声，寻之莫可觌。
飞来峰
作者：钟惺
朝代：明
体裁：七言律诗

何处中宵失此峰，风雷相送鬼神从。随方所止原无择，有地谁除恰可容。千佛身生岩面面，一灯影出洞重重。诵馀耳往声来际，同食难分两寺钟。
黔还至辰溪怀蔡敬夫既见赠诗·其一
作者：钟惺
朝代：明
体裁：古风

去子不百里，我怀弥郁纡。川陆莫适从，颠倒问舟车。五载别何易，一日苦难需。不知此五载，为心当何如。祗役过子部，心迹多所拘。此时不怅然，明知有归途。归途未即见，离绪剧于初。万虑閒乃生，情事方崎岖。
黔还至辰溪怀蔡敬夫既见赠诗·其二
作者：钟惺
朝代：明
体裁：古风

去冬予家食，寄我早梅篇。今来属秋残，乃在梅花前。沅江多芙蓉，迟暮非其年。芙蓉不肯后，梅花不肯先。今子欲赠我，何枝可折焉。每得君所寄，思理如云泉。及兹获言面，意满俱默然。吾宁相对默，不愿频寄宣。
黔闱事竣示同事者
作者：钟惺
朝代：明
体裁：五言排律

勿云黔士少，相士者何如。寡昧叨衡鉴，公勤荅简书。百灵灯烛后，一字肾肠馀。心力犹堪共，恩私不自居。每于经目处，各念致身初。挂漏吾知免，诸公远胜予。
社延岭
作者：钟懋
朝代：明

突起耸峰覆釜形，端知维岳肇精灵。远吞陶水千重绿，雄镇澄江万古青。真脉蜿蜒宗五指，老龙盘屈入南琼。几回乘兴跻高顶，直欲淩云摘斗星。
仙人桥
作者：钟振
朝代：明

驰驱春日道，徙倚水云边。野酌真堪赏，山花亦自妍。石桥分合处，仙迹古今天。感慨伤前事，兵戎说昔年。
十万山
作者：钟振
朝代：明

十万山连十万重，重重叠叠自无穷。根盘千里封疆外，势插九天云汉中。宿雾收残呈秀色，白云飞尽见奇峰。交南城郭元相近，疑有彝人北避戎。
湖中三屿
作者：钟振
朝代：明

山城芦苇菀青青，一望长湖岛屿横。水带青蘋飞属玉，雨翻翠柳乱仓庚。海壖临眺方诸宅，月下归来白玉京。苦为丹砂乞勾漏，人间何地不蓬瀛。高步岩廊玉案仙，鄙人何幸奉宾筵。三山小景半泓碧，一叶轻舟五月天。风护荷香凝翠浪，月将琼液下丹田。主人兴发客不去，沉醉都忘水满船。
湖中三屿·其一
作者：钟振
朝代：明

山城芦苇菀青青，一望长湖岛屿横。水带青蘋飞属玉，雨翻翠柳乱仓庚。海壖临眺方诸宅，月下归来白玉京。苦为丹砂乞勾漏，人间何地不蓬瀛。
湖中三屿·其二
作者：钟振
朝代：明

高步岩廊玉案仙，鄙人何幸奉宾筵。三山小景半泓碧，一叶轻舟五月天。风护荷香凝翠浪，月将琼液下丹田。主人兴发客不去，沉醉都忘水满船。
客中春日
作者：钟政
朝代：明

笳声遥动楚城边，作客凄凉更可怜。花雨落时无泪洒，柳风摇处有情牵。强抛书剑闲犹闷，却望云山昼欲眠。归梦几回清夜度，湘衡迢递隔长天。
山居寄友人
作者：钟政
朝代：明

柴门半掩薜萝深，坐对青尊但笑吟。幽里自然堪忘世，闲中何事可关心。秋高山馆先闻雁，枫老人家欲动砧。惆怅知音隔城市，松风何处寄瑶琴。
度岭睹张曲江所植引路松柏
作者：钟政
朝代：明

引路栽来第几株，风霜历尽忽摧枯。白猿断续悲丞相，绿草凄凉卧大夫。枝干共瞻留劲节，栋梁谁念弃长途。寻巢老鹤知来吊，独向池边绕地呼。
扬州
作者：钟政
朝代：明
体裁：七言绝句

树绕人家水绕城，何郎去后若为情。不知东阁梅花尽，二十四桥空月明。
栖霞为苏道人
作者：钟政
朝代：明

道人何处可为家，物外幽栖入绛霞。晓日法衣披紫绮，夕阳仙灶烘丹砂。饥餐赤气游三岛，渴饮金光步九华。读罢黄庭闲玩月，千樱开遍四檐花。
泊赣
作者：钟政
朝代：明

城高雉堞势崔嵬，日暮舟维客思开。千里广闽山北向，两湾章贡水东来。江涵夜色船头月，风送滩声枕上雷。遥望五云何处是，梦魂飞过郁孤台。
浔阳夜泊
作者：钟政
朝代：明

舟泊浔阳夜未分，满怀幽思酒微醺。青衫词赋今还在，红粉琵琶杳不闻。浦口荻花空映月，波心沙影暗流云。萧条江上难成寐，慷慨题诗吊白君。
滕王阁
作者：钟政
朝代：明

空阁巍巍接翠微，当年曾此驻襜帏。腾蛟起凤人何在，佩玉鸣鸾事已非。南浦愁云依栋宿，西山阴雨入帘飞。江边此日行人过，低首兴亡泪湿衣。
登飞来寺
作者：钟政
朝代：明

绀宇幽深客到稀，云霞长日护禅扉。上方钟磬连清极，下界人烟隔翠微。湾暗犀号衔月起，洞空猿啸咽风飞。何时尽脱浮生事，留住空门问息机。
送屈子归姑苏
作者：钟政
朝代：明

临歧把袂欲销魂，同调襟期未忍分。别酒满斟沙堰日，离歌低唱海天云。淮河帆影三春度，山寺钟声半夜闻。归去苏台频吊古，散人无事更移文。
送马子伟还京
作者：钟政
朝代：明

雪里行披鹤氅裘，词华司马见风流。十年京国夸豪侠，万里河山属北游。恋别易消江上酒，思归难系柳边舟。悬知后夜遥相望，月满燕台草树秋。
九日登东楼
作者：钟昌
朝代：明

秋城佳节共登台，楼阁萧森万壑哀。野岸帆樯天际迥，夕阳烟树楚江来。凭高不落青山帽，览胜遥怜紫菊杯。笑倚天涯岁已暮，陆沈人事不须催。
兰亭雨霁
作者：钟昌
朝代：明

遥夜收残雨，寒江散雾霞。涛声依树急，月色近山斜。草泽春迷径，兰亭晚系槎。天涯归未得，把酒对晴沙。
再叠前韵
作者：钟昌
朝代：明

鳌台握别一年馀，蓬室萧疏几索居。落日千家戎马急，孤城万里阵云舒。催人短鬓时时白，人望长江滚滚虚。矫首未能同笑语，青灯仍得近高庐。
寄云仙宗室
作者：钟昌
朝代：明

幽栖吾欲问，大雅尔能任。彩笔青云满，朱门白雪深。烟霞丛桂色，风月古松心。握别春城晚，相思寄浩吟。
寄怀王鸣冈
作者：钟昌
朝代：明

握手寒烟阔别馀，一尊谁为散离居。近来石室春风暖，远去茶山化日舒。作客愁边芳草绿，怀人江上暮云虚。知君未即鳣堂去，喜得青标照草庐。
寄王小池
作者：钟昌
朝代：明

二月云烟傍翠岑，百年怀抱故人心。天涯雨色愁羊角，春日风光忆凤林。孤馆夜寒灯寂寂，小池花好树森森。相逢咫尺人如许，时对音书泪不禁。
望南斗山
作者：钟昌
朝代：明

城头山独占，云际斗高悬。丹壑外无地，翠微中有天。河流千古水，树绕万家烟。不尽寻山兴，清秋有暮蝉。
淮安望炀帝行宫
作者：钟昌
朝代：明

江淮一望意悠然，水绕隋宫落雁前。宝应野云生古渡，广陵寒树接荒烟。寝园碧草馀春在，辇道飞花返照悬。回首帝城歌舞地，垂杨空拂钓鱼船。
登王梧山先达御书楼
作者：钟昌
朝代：明

翚薄长鳌落碧空，古梧苍翠画图中。紫泥挹露迎春日，彩奂连云卷暮峰。一代勋名应不朽，九天瞻戴共无穷。构堂久植槐阴远，回首箕裘日益工。
秋日营堡登眺
作者：钟昌
朝代：明

楚天南望郁关河，岁杪乾坤事若何。海内烽烟朝羽急，树中秋色夕阳多。孤城万里愁飞檄，诸将何年议解戈。野水残山俱拓落，登临寒垒动悲歌。
风洞山
作者：钟昌
朝代：明

风洞千岩色，天涯几客过。雨馀禅榻静，云起暮山多。世事随杯酒，閒情寄薜萝。相逢能一醉，万事竟如何。
夷陵山行用张督学韵
作者：钟晓
朝代：明

窃禄犹供职，行途日自忙。山空花自秀，节近麦初黄。已下忧时泪，犹为吊古伤。莫言且行乐，恰好傍斜阳。
春愁
作者：钟晓
朝代：明
体裁：七言律诗

虚馆春愁鬓欲彫，更缘多病暗无憀。笋思出土犹藏甲，柳学迎风渐折腰。尽说黄金长不坏，那知碧血最难消。何须西上苏台望，一笛残阳旧六朝。
清远峡
作者：钟晓
朝代：明

五十年来几系舟，宦途奔逐苦淹留。登临剩有归山志，信宿能无去国谋。台榭纡回参帝子，碑文斑驳识猿猴。乾坤老我耽佳景，此地还应续胜游。
益阳行台值雨
作者：钟晓
朝代：明

静对沉檀几篆烟，潇湘风雨正连绵。计程蜀道尚千里，忆别皇都已半年。圣节喜逢遥祝寿，恩光覃被仰瞻天。故人未进湖南道，聚首无因思渺然。
谒严子陵先生祠
作者：钟晓
朝代：明

当年应诏即辞回，垂老青山一钓台。自是子陵有高节，因知光武是雄才。君臣义重终难泯，故旧情深两不猜。千古桐江江上水，至今谁不重低徊。
送湛内翰使交
作者：钟晓
朝代：明

多年风采注重华，此日恭承宠命加。莲炬夜迎归院骑，旌旗朝上使星槎。尧封不尽要荒外，圣泽今覃渤海涯。转旆道经梅岭过，高堂翘首喜还家。
促陈谟还西樵
作者：钟景星
朝代：明

白云捲尽千峰外，清逼山人懒下台。擎汉碧梧疏影月，夜深留照鹤飞回。
梦游白云池
作者：钟景星
朝代：明

笑笑江流漫不支，东风无复击壤时。练空我欲飞云去，洗耳青天白玉池。碧玉空中驾紫云，江山何处更存真。落花满地惜文字，彩凤不来歌鸟频。
梦游白云池·其一
作者：钟景星
朝代：明

笑笑江流漫不支，东风无复击壤时。练空我欲飞云去，洗耳青天白玉池。
梦游白云池·其二
作者：钟景星
朝代：明

碧玉空中驾紫云，江山何处更存真。落花满地惜文字，彩凤不来歌鸟频。
示学者
作者：钟景星
朝代：明

求田问舍非吾事，傍柳寻花只自由。辟谷有方欲传与，腰缠那得上扬州。
西隅观射诒诸生
作者：钟景星
朝代：明

到处春光是舞雩，春容花鸟正咸熙。诸君欲识真颜面，须记从前耦射时。
不寐
作者：钟梁
朝代：明
体裁：五言律诗

蟋蟀不停声，寒城欲二更。月明潮正落，霜薄草还生。世路黄金重，山林白发轻。渊明一杯酒，岂止慰閒情。
与陈虞山叙旧
作者：钟梁
朝代：明
体裁：七言绝句

东吴白粲美如饴，黄橘垂垂紫蟹肥。朝市谁知风味好，西风独送季鹰归。
右九杞许公九日可久会分得一字
作者：钟梁
朝代：明
体裁：古风

九日天宇清，枫林动秋瑟。石师结芳社，侵晓扫禅室。茶铛沸寒泉，果榼荐霜橘。坐客得九人，西村行第一。棱棱骨相坚，画品合诗律。东畬偕南溪，霄汉旧俦匹。丰滨伯仲间，文采两超逸。野翁排尘务，溪叟蓄诗帙。刘侯与贱子，疏坦亦真率。雅兴薄青云，雄谈低白日。杜陵屡悲秋，世难恐相失。吾侪遁丘园，暮龄总康吉。藐彼王侯尊，奚慕神仙术。好乐贵无荒，君子慎所恤。
宴天宁寺曲水堂
作者：钟梁
朝代：明
体裁：七言律诗

白鸥芳草快溪晴，春气薰人酒气并。漫说惠休无俗相，更怜元亮有閒情。舟移藤刺还维缆，棋散花阴半覆枰。他日空斋怀胜赏，凄凄风雨夜潮生。
寄友
作者：钟梁
朝代：明
体裁：五言律诗

避乱依城郭，呼童学治园。竹深群雀下，波静一鱼翻。壮志依弹剑，衰容且负暄。汲泉烹石茗，拂席待高轩。
春阴
作者：钟梁
朝代：明
体裁：五言律诗

正月多风雨，长河一鉴平。隐雷乘暖发，细草带烟生。鹿豕栖林远，鸥凫入浪轻。前村春酿熟，泥泞少人行。
晓起
作者：钟梁
朝代：明
体裁：七言律诗

老去翻多惜子孙，閒来几为问鸡豚。杖藜何处堪频往，诗草经年祗半存。白发懒梳书在手，青苔不扫客临门。孤云自合幽人意，漫对西窗浊酒尊。
暮春
作者：钟梁
朝代：明
体裁：七言绝句

杨柳依依杜若香，陂塘水暖浴鸳鸯。多情惟有春来燕，又逐东风入草堂。
秦驻山歌
作者：钟梁
朝代：明

留侯椎折秦副车，惜哉此行不击计议疏。博浪车行疾如驶，那比斯山巀嶪巑岏皇驻舆。驻舆意不乐海山仙人排云落。鞭石驱海戴六鳌，蛟龙潜窟不敢攫。我闻兹游事在三十有六年，鲍鱼遗臭踵不旋。胡为运终梦战争，海神震慑巨鱼惊。又闻阿房起宫殿，东南财赋搜括遍。斯山斩伐讵有遗木魅，睒睗喋血疑从辇前溅。呜呼祖龙计亦拙，咸阳此来成永诀。重瞳之炬大海愁，急湍拍岸声声含呜咽。君不见山之绝顶鹰为窠，鹰瞵闪烁如催梭。电光一瞥千里外，双眸炯炯为皇东向诇丰沛。
谢石林
作者：钟梁
朝代：明
体裁：七言律诗

病夫欲赴东林会，黄牍青秧已届期。佞佛岂嫌蔬供薄，逃名虚受野云知。泥深仄径青蓑冷，雨锁平桥钓艇迟。为报忧时社中客，县官今幸少鞭笞。
追悼四贤 其一 南溪吴翁
作者：钟梁
朝代：明
体裁：古风

懿哉南溪翁，抗志风尘表。经义启后蒙，探讨造幽窈。居官三十年，节操恒皦皦。乡评符士论，孰谓知者少。
追悼四贤 其三 渐斋赵翁
作者：钟梁
朝代：明
体裁：古风

渐翁明达士，灵府洞无涯。诗画夺天巧，文章成大家。早辞轩冕荣，寓迹一平槎。放浪任所适，素志薄豪奢。
追悼四贤 其二 吾核郑公
作者：钟梁
朝代：明
体裁：古风

显允吾核翁，攻苦食自粝。乐善如芝兰，疾恶若芒刺。孝友企前修，淳朴世鲜俪。积学志未酬，彼苍显其裔。
追悼四贤·其四
作者：钟梁
朝代：明
体裁：古风

杞翁性孤峭，弘博阐前闻。锐志辞青锁，移家入紫云。著书石屋下，速近崇斯文。势利了无涉，甘友麋鹿群。
题养上人竹院
作者：钟梁
朝代：明
体裁：七言绝句

曲水桥边宿雨晴，两崖脩竹过人清。一声晓磬白云破，僧在翠微深处行。
漳水秋波
作者：钟武瑞
朝代：明
体裁：七言律诗

千溪万涧鼓石砰，水净沙明转夹城。兔影西从双岭合，龙湫东注两溪平。玉壶贮月深斟酌，素练随风奔纵横。先庙祇令撑砥柱，寒潭孤屿不胜情。
万安官舍
作者：钟海
朝代：明
体裁：七言绝句

思乡心似回头马，游宦心如挂角羊。何日南台公事毕，钓舟春雨卧沧浪。
参浙出湾次林南川韵
作者：钟渤
朝代：明

泾水何堪逐渭流，凄凄风雨暗生愁。上林敢望栖南翼，青锁无因到白头。老眼乍惊沧海变，赤心空抱杞人忧。今朝且醉薇花酒，酩酊前湾上浙舟。
和道长孙吉夫饯饮三首
作者：钟渤
朝代：明

群仙下蓬莱，酌我临水居。飞觥温翠盖，唾玉倾荷珠。飘飘十里风，清香逼庭除。明当登长路，云树吾何如。玉节下九关，照耀东南来。桑蓬志有在，萍梗胡为哉。爱君鸾凤姿，愧我鹪鹩材。茫然刷短翅，万里飞金台。青骐按东南，倾盖即如故。山城久倾圮，筹画真时措。愧我庸驽才，乃荷伯乐顾。行矣两无言，元气须调护。
和道长孙吉夫饯饮三首·其一
作者：钟渤
朝代：明

群仙下蓬莱，酌我临水居。飞觥温翠盖，唾玉倾荷珠。飘飘十里风，清香逼庭除。明当登长路，云树吾何如。
和道长孙吉夫饯饮三首·其三
作者：钟渤
朝代：明

青骐按东南，倾盖即如故。山城久倾圮，筹画真时措。愧我庸驽才，乃荷伯乐顾。行矣两无言，元气须调护。
和道长孙吉夫饯饮三首·其二
作者：钟渤
朝代：明

玉节下九关，照耀东南来。桑蓬志有在，萍梗胡为哉。爱君鸾凤姿，愧我鹪鹩材。茫然刷短翅，万里飞金台。
夜入乐清分司晓起有感
作者：钟渤
朝代：明

夜鼓催行省，朝歌玩物华。清流分雁宕，叠嶂合人家。双塔耸山表，孤军悬水涯。却怜民健讼，平地浪飞花。